text:
Diahuebs dia 1 di September ta Dia di Prensa. Un dia den e mundo di media, social media, tur miembronan di prensa audiovisual, radial y skirbi. Ta manera cu noticia na canalnan di televishon ta manera un crenchi den pasado, mirando cu hopi ta sigui e noticianan mas importante atraves di 24ora.com, earubianonews of vip tv radio riba nan telefon cellular, just pa menciona algun di nan excellente den nan trabao. Ahaaaaaaa! Pero tin hopi cu ainda toch ta gusta sinta wak televishon anochi y wak noticia trankil drumi ariba cama of sinta den nan “recliner”, pia herek. Mescos cu corant. Kizas e cantidad di cumprador y lesadornan di corant a baha un crenchi, pero toch nan tambe tin nan clientenan fiel cu kier lesa na un manera trankil, pagina pa pagina di tur locual ta sosodiendo rond di nan. Y, no ta tur hende tin y of por traha cu un cellular. Mas tanto ta e hobennan di awendia ta wak riba social media e noticianan di mas nobo. Parse tambe cu no tin hopi noticia echt echt nobo mas, tur ta ripiticion di cosnan cu a yega di sosode caba, numa den un forma un tiki diferente kizas. Manera e accidentenan den trafico, peleanan dilante clubnan nocturno y of hogamento den laman, mas tanto na Baby Beach. Problemanan familiar, violencia domestico y of otro sortonan di violencia tambe ta hanja nan debido atencion, aunke etika di prensa ta, pa no pone potretnan di e victimanan cu a muri of ta golpea. Sensacionalismo ta algo dificil di evita si kier tin e “primicia” di locual a caba di sosode. Danki Dios cu tin noticianan bunita y agradabel tambe. Manera noticianan di deporte of noticianan riba terreno cultural, manera e fiesta di folklore den e barrio di Brazil cu tur su reinanan bunita of e festival di Caha di Orgel den club Sportboys na Angochi transmiti pa VIP tv radio. Oh, ki bunita pa wak tambe e paradanan den e barrio di Brazil, tur bisti den nan trahenan folklorico cu musica folklore. Ki bunita ora nos por lesa tur caminda cu nos Reina di laman Sarahquita Offringa a bolbe logra obtene un otro titulo di campeon den su ramo di deporte acuatico. Shonnan, nos no ta criticando ningun media, ningun miembro den prensa. Al contrario, nos kier gradici y felicita nan cada un pa cu nan bon trabao di informa debidamente e medaya di noticia cu su dos bandanan. Lady Ruth mes ta un cu ta aprecia e bunita cooperacion di publicacion regularmente di su relatonan semanal. Nos relato simpel pero cu amor den nos dushi Papiamento simpel tambe, teniendo cuenta mas tanto cu nos grandinan. Ach, ta asina mundo ta sigui lora, cu of sin noticianan malo mahos of noticianan positivo y bunita. Hopi ta pendiente tambe di e noticianan ariba tereno politico, aunke no gusta pa tur. Tin biaha hopi promesa. Hopi scuma, poco chuculati ? ( Ainda nos ta wardando ariba nos verkeersplato of sleeping police den Dadelsltraat, Dakota ) Departamentonan concerni no ta hasi nada y ta bisami pa manda MP Evelyn Croes un carta , ta pakico tin e departmentonan y of DOW anto, pa pronk ? Nan no por hasi nada sin e permiso di MP ? Pica, e tin hopi trabao caba riba su schouder. Ufffff……
E noticia , e bon nobo cu nunca ta perde su balor, ta locual tin na sabiduria den varios di e bukinan den e bijbel. Ainda nos por sigui sinya mas mihor con mas pa stima y pordona, con pa no huzga, pero fortifica nos fe, con pa laga los di cosnan cu no ta cumbini nos, con nos por yuda nos prohimo y mucho mucho mas. Poetanan local y internacional expresando nan mes den tur forma di amor pa e ser humano, naturalesa of pa nos Creador di Amor. Poemanan cu ta bira cancionnan inmortal.
Entrevistanan, documentario y homenahe. Y asina ta sigui, dia den dia afor. Pone hende den luz pa nan bunita logronan of den scuridad pa nan fayonan cometi. Nos por corda si, cu , ningun di nos ta perfecto ni maske bula riba cai abao. Nos tur tin un oportunidad nobo cu cada dia nobo regala na nos. Si abo ta sin pica, tira e prome piedra. Stop di huzga otro. Reza pa tur.
Lady Ruth tambe ta pensa, cu, hopi ta skirbiendo nos idioma Papiamento mihor cu varios anja pasa. Y tambe esnan hoben dilanti pantaya a amplia nan vocabulario. Tin cu tin mas tempo den prensa cu otro, tin cu mas experiencia cu otro, pero tur cu ta den prensa ta hasi nan best cu curason den locual nan ta hasiendo tur dia. Mas y mas talentonan nobo descubri. Na tur miembronan di Prensa na Aruba, masha masha pabien riba boso dia ! Den nomber di pueblo danki pa boso bon trabao di informa pueblo, y asina tambe re-educa pueblo riba varios aspectonan di importancia den nos comunidad. Cu e Autor di bida sigui skirbi riba boso pagina tambe hopi amor, paz, trankilidad, alegria y sabiduria tur dia ! Cu bendicion den nos y boso bunita balans mental, emocional y spiritual den un bon curpa fisico.
P rensa, sigui cu boso bon trabao di informa nos tur cada dia
R ondona pa seguridad riba caminda den un trafico pisa
E satisfaccion di boso logronan di comunica tambe alegria
N os , como e Poeta Local Lady Ruth den esaki ta inspira
S embrando un simia di oracion duna Bon Dios danki pa cada un di boso
A we, boso por bolbe reflexiona y sinti e amor den boso curason yen di goso
Danki na Bon Dia, Diario, Solo di pueblo, Earubiano news y 24ora.com pa boso cooperacion di curason na publicacion di Lady Ruth su relato “Sabiduria den nos alegria “ fielmente.
Cu un pabien grandi pa Radio Galactica cu nan Top 100 di The Cats, di Volendam Hulanda.
Ki dushi e programa aki tawata Diadomingo . Danki na e curason di GFM Joe Hernandez y su team dinamico. Danki Aruba, “Stay safe”, Love you too !


c: text/html

text:
Sosial
Famoso kantante i pianista di konsierto Charlotte Asberg djasabra awor den ACOYA
Willemstad – ACOYA Curaçao Resort Villas & Spa ta sumamente kontentu di organisá djasabra awor 23 di juli un presentashon di e famoso kantante i pianista di konsierto Charlotte Asberg. Charlotte Asberg, pianista di konsierto i Soprano coloratura líriko, a kuminsá ku lès di piano ku 6 aña di edat. Ela haña lès serka Roxana Nanu i Janine van Mever-Dispa. Ku su 12 aña ela gana promé premio na e konkurso di Nederlands Steinway. For di e momento ei su konsiertonan komo pianista a kuminsá na Hulanda i den eksterior.
Aworakí e ta na Kòrsou i serka nos na ACOYA! Asina ta ku un oportunidat úniko pa tur hende disfrutá di e konsierto speshal aki. E ta un solo presentashon asina ta ku probechá di e oportunidat aki. E konsierto lo tuma lugá riba djasabra 23 di juli pa 20:00 (8or di anochi) den Otrobanda Room na ACOYA Curaçao. Portanan lo habri for di 19:30 (mitar di ocho anochi).
Karchi lo ta na benta na ACOYA su departamento di Evento i por yama òf WhatsApp +5999-5239910 E dianan promé ku konsierto, Charlotte Asberg lo duna master classes na e hubentut di Kòrsou i djasabra lo presentá tambe un di nos kantantenan hóben i prometedor Kirsten Mare.
Sosial
Jeny Minguel Miss Curaçao Holland 2022 rumbo ‘Miss Petit World 2023’
Amsterdam – Den luna di Mart último Jeny Minguel a ser korona komo e promé Miss Curaçao Holland ku a kuminsá ku e trayektoria di damanan ku ta haña e oportunidat di por kompetí na Hulanda bou di number di Kòrsou. E sertámen aki netamente ta ser hasi pa yuda e hóbennan aki desaroyá I un parti masha importante pa nan no pèrdè nan identidat ku ta e problema di mas grandi ku e organisashon di Aubrey America a bin ta konstatá.
Den e trayektoria Jeny Minguel komo representante di Kòrsou na Hulanda a haña hopi oportunidat di ta den aktividatnan ku tin ke aber ku Kultura i Turismo. E la asta partisipá den komishon di Stichting Tula presidí pa Vany Hooi pa asina toka parti na e trayektoria di e selebrashon “Dia di Tula”
Jeny ta un damita di apénas di 19 aña di edat ku awor aki ta studiando pa Social Maat-schappelijk Werker kaminda e ke aportá na yuda hóbennan ku problemanan spesial di depreshon ku ta un di e problemanan ku e mes a eksperensia durante Covid.
Awor aki Jeny a haña e oportunidat komo embahadora di nos komunidat Antiano pa bai representá Kòrsou na Republiek Dominicano Novèmber próksimo den e Festival di Beyesa “Beauty World International 2023” organisá pa Ana Lydia Gonzalez Galban ku lo tuma lugá entre 7 pa 13 di Novèmber próksimo na Punta Cana!
Jeny su preparashonnan lo kuminsá I e lo ser guia pa Aubrey America I e Team di AAMTP ku diferente profeshonalnan ku ta biba na Hulanda ku ta Yu Di Kòrsou.
Sigui nos medionan sosial di Aubrey America pa asina biba di aserka e preparashon di nos Miss Curaçao Holland Jeny Minguel! Pa mas informashon por bishita nos página di FB, Instagram I website:www.aubreyamerica.com
Sosial
‘Bacchanal Tribe’ ku DESTRA ta keda p’un otro biaha!
WILLEMSTAD/ Ya for di den luna di ougùstùs grupo di karnaval A’legria a publiká nan konsepto pa e jump-in Bacchanal Tribe. Siman pasá den forma ofisial a presentá esaki na prensa sin por a pensa ku e siman aki tin ku posponé e fecha pa motibu di mal tempu ku ta pronostiká. Den e próksimo 8 dianan, ta pronostiká dos tanda di mal tempu pa Trinidad & Tobago ku ta e
Sosial
Resultado Marvelous Queens Showcase
Willemstad – Wikènt tras di lomba Marvelous Production a organisá su promé elekshon pa loke ta trata 2022. Un elekshon great kaminda kada partisipante a mustra nan abilidat nan komo Modelo Promoshonal riba esenario i tambe nan a modela shimis nan di cocktail ku diseño nan bunita.
E resultado tabata lo sigiente.
Baby Best Promotional Runway Model: Queenaë Fecunda
Baby Beautiful Hair: Queenaë Fecunda
Baby Best Cocktail Dress Design: Queenaë Fecunda
Minu Best Promotional Runway Model: Tyshainy Lasten
Mini Beautiful Hair: Tyshainy Lasten
Mini Best Cocktail Dress Design: Tyshainy Lasten
Little Best Promotional Runway Model: Jen-Naöxa Payne
Little Beautiful Hair: Jen-Naöxa Payne
Little Best Cocktail Dress Design: Taë-Sja Martina de Wind
Pre-Teen Best Promotional Runway Model: Shanea
Medema
Pre-Teen Beautiful Hair: Charelline Panthoflet
Pre-Teen Cocktail Dress Design: Charelline Panthoflet
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’

robotstxt: allowed

filter: keep


text:
Download Jaaropgaaf cu MiPensioen
Banco di Seguro Social Aruba SVb ta invita tur pensionado pa download su jaaropgaaf mediante e servicio di MiPensioen.
Registra pa MiPensioen cu bo number di AOV of AWW y un emailadres valido.
Pensionadonan cu a registra caba por download e jaaropgave 2015 libremente for di MiPensioen. Por registra of habri MiPensioen akinan: https://pensioenen.svbaruba.org/Account/Login.
Den caso cu tin cualkier problema cu e servicio di MiPensioen por manda nos un email na pensioenen@svbaruba.org, of yama nos na 527-2760.


text:
Den edicion 4 y ultimo prome cu Aña Parlamentario lo enfoca riba independisacion, renobacion di edificio di Parlamento y planes pa 2022-2023 .
Falta ainda pa cuminsa e proceso di independisacion y renobacion di edificio di parlamento
Den pasado a cuminsa e proceso di independisacion pero esaki a keda pega. September venidero tin plania pa sinta cu Hulanda y busca e ayudo necesario pa haci e investigacionan necesario y duna e scenarionan cu lo ta miho pa por independisa Parlamento structuralmente. Y unabes cu esaki ta cla, e ta den man di Parlamento pa haci escogencia di e miho modelo y cuminsa e fasenan cu mester ser encamina pa porfin Parlamento por ta independiente. Un otro aspecto cu mi a bin encontra ta un edificio cu mester un renobacion urgente y sperando cu nos por keda cla cu DOW pa nos por bin na remarke na fondo y pa asina na aña 2024 por cuminsa cu esaki.
Planes pa 2022-2023
E prioridad ta pa cuminsa e proceso pa independisacion di Parlamento y termina e procesonan necesario pa por yega na renobacion di Parlamento cu ta exigi hopi di DOW conhunto cu bedrijfsvoering pa por logra keda cla pa por cuminsa cu renobacion di edificio na 2024 sino esaki lo bira 2025. Tin un parti di Parlamento ta den un estado deplorabel unda cu practicamente esaki no ta usabel mas y por forma un peliger pa trahado y Parlamentarionan. Esaki ta pone cu e renobacion ta hopi urgente. Banda di esaki nos por wak e tendencia di ultimo dos eleccion unda cu mas partido politico ta saca asiento y e capacidad actual sin e parti aki di Parlamento, no lo por acomoda mas fraccion cu saca asiento.
Sigur un otro aspecto cu lo sigui explora ta con pa reduci mas gasto entre gastonan di utilidad, pero tambe pa percura pa implementacion di digitalisacion di tur documento pa asina reduci gasto y cu na mes momento ta contribui na nos medio ambiente. Por ultimo un otro punto di atencion pa 2022-2023 y cu ta sumamente necesario ta pa amplia e cantidad di personal na Parlamento.
Pa termina, den corto tempo, cu hopi contratiempo y cu un presupuesto limita a percura pa haci lo maximo pa mehora funcionamento di Parlamento. Mi ta hopi agradecido na e trahadonan di Parlamento cu ta trahando cu alma y cuerpo pa haci esakinan posibel y sigur mi ta gradici nan pa nan confiansa y ta kere den locual tin di ser haci pa Parlamento di Aruba como insituto por sigui engrandece. Den e proximo edicion lo mi sigui informa pueblo un bes pa luna di trabaonan cu Parlamento a bin ta haci.
Pa mas informacion por subi riba Parlamento di Aruba su website na www.parlamento.aw of por bishita nos pagina di Facebook: ‘Parlamento di Aruba”.


text:
NOS SELEKSHON NASHONAL LO TA NA INDONESIA PA 2 PARTIDO DI FOGEO! SERA KONOSÍ KU E HUNGADÓNAN DI E PRE-SELEKSHON!
NOS SELEKSHON NASHONAL LO TA NA INDONESIA PA 2 PARTIDO DI FOGEO!
SERA KONOSÍ KU E HUNGADÓNAN DI E PRE-SELEKSHON!
Manera ya nos a avisá, nos selekshon nashonal lo tin 2 partido amistoso na Indonesia pa sigui prepará pa nos partido di Nations League kontra Canada ku lo tuma lugá na mart 2023.
Den e dianan binidero nos selekshon lo sali pa Hulanda pa despues sigui pa Indonesia pa nos 2 partidonan ku ta programá pa 24 i 27 di mart próksimo.
Nos ‘bondscoach’ Sr. Remko Bicentini huntu ku su staf a yega na un lista di 40 hungadó ku ta forma parti di e lista di pre-selekshon. E hungadónan aki ta un kombinashon di nos hungadónan residensiá den eksterior i tambe hungadónan áktivo den Liga MCB Promé Divishon.
E siguiente hungadónan ta forma parti di e pre-selekshon pa e partidonan di fogeo;
- Vurnon Anita
- Juninho Bacuna
- Leandro Bacuna
- Charlison Benschop
- Tyrick Bodak
- Roly Bonevacia
- Shanon ‘Cheese’ Carmelia
- Roshon van Eijma
- Kevin Felida
- Jurriën Gaari
- Kenji Gorré
- Quilindschy Hartman
- Elson ‘Sontje’ Hooi
- Rangelo Janga
- Gino van Kessel
- Brandley Kuwas
- Darryl Lachman
- Michaël Maria
- Rhu-Endly ‘Cuco’ Martina
- Jeremy de Nooijer
- Eloy Room
- Rowendy Sumter
- Bryan Anastatia
- Jean-Marc Antersijn
- Jarchinio Antonia
- Jeremy Antonisse
- Jafar Arias
- Anthony van den Hurk
- Giovanni Troupée
- Jaron Vicario
- Bradley Martis
- Ayrton Statie
- Shurandy Sambo
- Jurich Carolina
- Shermaine Martina
- Rigino Cicilia
- Gevaro Nepomuceno
- Nathan Holder
- Juruël Bernadina
- Justin Ogenia
Preparashonnan ta kontinuá pa e 2 partidonan di fogeo di nos selekshon kontra Indonesia aya na Indonesia dianan 24 i 27 di sèptèmber próksimo.
Keda pendiente pa mas informashon…


text:
Gobierno di Aruba a manda un carta na sindicatonan SADA, SIMAR, SPA y SEPPA cu referencia na e carta fecha 31 januari 2022 di e Sindicatonan menciona den cual Sindicatonan e.o. ta informa Gobierno cu mirando e hecho cu no ta kita e cortamento den salario di empleadonan publico cu e 12.6%, lo bay over na traha menos ora na un forma ekivalente na e cortamento di 12.6%.
Gobierno di Aruba den varios occacion a comunica na Sindicatonan, cu Gobierno ta simpatisa cu e lucha di e Sindicatonan pa cu e recorte di 12.6%. Un di e condicionnan di Hulanda pa Aruba por bin na remarke pa e sosten di likides, ta e recorte pa tempo indifini riba e salario di e empleadonan publico. Aruba ainda ta depende di e sosten di likides aki pa por cumpli cu su obligacionnan.
Gobierno a informa Sindicatonan y ta mantene e opcion riba mesa pa duna bek 100% di e salario (pues elimina e 5%) y a cambio empleadonan publico por entrega 13 dia di ATV of entrega un combinacion di dia di ATV y otro compenentenan ekivalente na e 5%, pa asina por sigui cumpli cu e condicion di Hulanda.
Gobierno a informa Sindicatonan cu no ta bay di acuerdo cu e solicitud di Sindicatonan pa kita e recorte di 12.6%. Di mes un forma Gobierno ta informa Sindicatonan cu teniendo na cuenta e bienestar general di Aruba y e necesidad pa risibi e sosten di likides, Gobierno no por bay di acuerdo cu e solicitud di Sindicatonan pa bay traha menos ora pa luna, ekivalente na 5% di e salario.
Gobierno ta haci un suplica na Sindicatonan pa sigui sinta na mesa di negociacion pa hunto yega na un solucion responsabel na beneficio di empleadonan publico y Aruba en general.


text:
Ayera mainta Aruba Trade & Industry Association (ATIA) a duna di conoce nan evento “LIDERA Purpose as Power” como un concepto nobo di conferencia pa asina trece na Aruba e concepto di ‘Proposito’.
Herrick Henriquez, director di ATIA, a splica cu e motibo dicon nan kier trece esaki dilanti e aña aki ta cu 2022 ta e aña di proposito di e organisacion mes, unda tur nan eventonan ta bay tin ‘proposito’ como tema pa e aña aki.
E organisacion ta convenci cu e actitud aki tin e capacidad di promove un recuperacion economico mas acelera pa e mercado di Aruba. Alabes Henriquez a duna di conoce cu a traves di nan movemento titula ‘LIDERA’, e empresario y comerciantenan di Aruba por distingui nan mes di otro isla y, na mesun momento, distingui nan mes na nivel nacional pa atrae e empleadonan ideal cu ta desea di tin den nan compania.
“Tur hende ta lidera nan bida, nan compania; nos kier promove esey den comunidad. Pa Aruba bira un comunidad yen di lider. Nos kier traha un movemento di esaki,” Henriquez a expresa.
E prome gran evento di e movemento lo ta e conferencia LIDERA, cu ta programa pa diasabra 27 di augustus proximo cu participacion di, entre otro, dos orador internacional di gran caliber. Pero mas cu esey ATIA ta considera cu e conferencia aki kier kibra e stereotipo di conferencia riba e isla, basa riba e pensamento cu ‘Business is Fun’, ta ofrece un evento atractivo y dinamico; un conferencia caminda e participante segun nan a sigura ta bay sali yen di energia, cu hopi idea, ademas di un mente habri y bista habri pa oportunidad.
“Esey ta LIDERA, esey ta e concepto pa trece un movemento nobo na Aruba.” Henriquez a menciona.
Tambe el a informa cu en e conferencia ta bay tin musica y contenido special dirigi door di profesionalnan pa profesionalnan cu ta moderno, upbeat y cu tin hopi motivacion.
E oradornan principal ta dos figura reconoci rond mundo y di nivel halto, esta Melis Senova y Trent Shelton.
Senova lo elabora riba e nocion di Human Centered Design, cu ta trata di e acercamento di personanan pa diseña su negoshi cu su empleadonan como elemento principal. E ta un lider reconoci den industria di liderazgo y diseño centralisa riba e ser humano como tal.
Su enfoke den coaching di liderazgo profundo ta un combinacion di neurociencia, diseño, liderazgo y pensamento sistemico, e tin un PhD den factornan humano specialisa den consenshi situacional den ambiente di stress halto, e ta asesor di hopi hende influyente, for di creadornan di cambio na comienso di su carera te hefenan di estado, for di 1999 e ta boga pa formanan di liderazgo den varios contexto diferente.
Di su parti, Shelton cu su videonan ta yega na mas di 60 miyon siguido rond mundo riba rednan social, unda ta bay trece un mensahe pa e publico di Aruba cu ta enfoca riba con e proposito ta tambe un poder. E tabata un hungado NFL anteriormente y aworaki ta e autor di “The Greatest You: Face Reality, Release Negativity, and live Your Purpose.
Igualmente, Shelton a funda e organisacion RehabTime cu e mision di sirbi na comunidad mundial, pa demostra cu cambio ta cuminsa for di paden a traves di desaroyo di nan fe, mentalidad, liderazgo, entre otro.
Como un parti adicional, e conferencia aki a invita algun di e nombernan mas conoci di sector empresarial di Aruba pa forma parti di un panel di orador y asina brinda nan punto di bista local cu ta sumamente importante. Henriquez a declara cu nan lo comparti e sabiduria cu a keda di e reto y exitonan cu nan a yega di biba aki na Aruba mes.
Igualmente, nan ta mira esaki como cu un inversion pa e lidernan di mañan y na mesun momento nan a duna un danki na tur partner den e conferencia di prensa.
Henriquez tambe a sigura cu ATIA ta organisa ademas di conferencia LIDERA tambe nan tin un evento gratis pa tur hoben cu ta atleta/studiante hunto cu Trent Shelton, unda e orador ta desea di conecta cu e hobennan Arubiano pa brinda nan motivacion.
Pa personanan interesa di asisti na e conferencia LIDERA, e ticketnan ta obtenibel a traves di e plataforma pay.aw di Setar, pa grupo of mesa denomina como Innovator Tickets, lo tin un Meet & Greet business Mixer pa duna inicio na e conferencia caminda lo tin oportunidad di conoce tur orador y panelista den un esfera mas personal.
Pa Innovator Tickets por yama oficina di ATIA na telefon 582-7593 of pasa personalmente na Pedro Gallegostraat 6 na Dakota. Tambe por contacta y keda na altura di tur informacion y detaye di e evento aki y mas, riba e paginanan di Facebook, Instagram y LinkedIn di ATIA.


text:
Den e prome siman di september, tin prijs fantastico y menu impresionante durante e Siman di Restaurant di Aruba Wine and Dine. Tanto e bishitantenan como e localnan ta spera e festival di un siman di duracion den diesun di e restaurantnan mas popular di e isla.
Pa solamente 49 florin (den Cafe the Plaza, Surfside Beach Bar, Willem’s Dutch Pancakes y Nos Clubhuis) of 59 florin (den e otro restaurantnan) ta presenta menu sabroso di tres plato pa scoge. Cada un di e chefnan di e diferente restaurantnan a bin cu combinacion maraviyoso, ta showcase nan restaurant cu orguyo.
E di 12 edicion di Restaurant Week Aruba lo tuma luga dia 31 di augustus pa dia 11 di september. E clientenan por disfruta di un cena na MooMba Beach, Nos Clubhuis, Salt & Pepper Restaurant, Hadicurari, Willem’s Dutch Pancakes, Fishes and More, Tango Argentine Grill, Surfside Beach Bar, Cafe the Plaza, Mambo Jambo y Que Pasa Restaurant & Winebar.
E menu di e siman di restaurant tambe ta conta cu un seleccion di biña, cocktail y cerbes, patrocina pa Divino, Romar Trading Aruba y Pepia-Est. Biña manera Josh Cellars Chardonnay, Matua Sauvignon Blanc, Paul Mas le Reserve Merlot, Trivento Reserve Malbec y Noble Vines 337 Cabernet Sauvignon lo tin un prijs di 10 florin pa kelki y 45 florin pa boter, tur cocktail tin un prijs di 12 florin y Heineken y Amstel Bright lo tin un prijs di 7,50 florin pa boter.
Gran parti di e recaudacion di Restaurant Week lo ta destina pa Maris Stella, hogar di anciano di Aruba. E recaudacion lo ta destina p’e television di e cambernan p’e ocupantenan por disfruta di e programanan di television den nan propio privacidad. Esey ta un rason mas pa bay come afo pa un gran causa durante e siman super special aki.
Ta haci pidi pa haci bo reservacion di antemano, ya cu asina lo bo haya e miho luga den cas. P’e menu y reservacion, bishita restaurantweekaruba.com. E Restaurant Week 2022 ta priminti di ta un experiencia culinario inolvidabel. No lubida di forma parti di dje.


text:
Minister di Husticia y Asuntonan Social Sr. Rocco Tjon tabata presente ora cu director di AZV Sr. Edwin Jacobs y director di Bureau Rampenbestrijding Aruba (BRA) Sr. Rino Hermans a firma e convenio pa asina trabaonan pa atende cu e lista di espera pa cu salud mental...
Riba 29 di october e cuater organisacionnan di salud mental di tur 6 isla den e parti Caribense di Reino a firma un acuerdo di colaboracion pa mehora e calidad di cuido di salud mental pa comunidad Caribense. Ta trata di e fundacionnan Respaldo, GGZ Curaçao, Mental...
Riba e fecha di Diamars 8 di Juni a observa cu exactamente 4 aña a pasa caba desde cu Fundacion Salud Mental Aruba ‘Respaldo’ a wordo funda door di Gobierno, AZV, Hospital, y Psychiaternan. E motibo mas importante tabata cu e salud mental dentro di Aruba den contenido...
Respaldo ta continuamente enbusca di maneranan pa maneha su recursonan mas miho y eficiente posibel. Un di e cambionan mas recien ta e paso grandi cu Respaldo a tuma den su infrastructura di tecnologia, informacion y comunicacion. Aki a uni forsa cu Aruba su proveedor...


text:
KRALENDIJK – Un huma blanku djarason último a pasa i baha riba Boneiru durante oranan di trai mèrdia. Sinembargo esaki tabata muchu mas visibel den oranan di atardi promé ku solo a baha. Por komprondé ku e situashon tabata igual na hermana isla Kòrsou. Radio Live 99.9 FM a tuma kontakto ku Kapitan di Haf sr. Gunther Flanigen, relashoná ku e situashon, komo ku na promé instante tabata pensa ku por tabatin algu (barku) na kandela riba laman mirando for di unda e huma tabata bini. Flanigen a menshoná ku nan a tuma nota di e situashon i a papia ku wardakosta. Miembronan di wardakosta a informá ku no tin nada partikular riba laman ku ta okashoná huma pa e isla.
Radio Live 99.9 FM a tuma kontakto tambe ku “Servisio Meteorológiko Kòrsou” (Meteo) relashoná ku e situashon ariba menshoná. “Meteo” a informá ku na promé instante a pensa ku por tabata trata di stòf di sahara ku ta pasa den e área di Karibe. For di komienso di luna a atvertí ku pa e próksimo dianan lo sinti e stòf di sahara riba nos isla. Un fenomeno ku ta ripití tur aña den e mesun temporada. Tin aña esaki por ta mas fuerte ku e otro. E aña aki a keda atvertí pa tene kuenta ku e ta mas fuerte i esnan ku malesanan di pulmon mester tene èkstra kuenta ku esaki.
Despues ku Meteo a siguí hasi algun investigashon, a detektá den un di e imágen nan satélite, áreanan di kandela di mondi riba e parti nort di Venezuela. Debí ku e fluho di airu na nivelnan mas abou di atmósfera ta di un direkshon sùitost, e kantidat di huma por a wòrdu transportá riba nos region durante djarason último.
Tambe Meteo a komuniká ku un representante di Servisio Meteorológiko di Venezuela, ku a konfirmá ku tabata tin un kantidat di kandela di mondi, pero debí na e kantidat di yobida di último dianan un gran parti di e kandelanan aki a wòrdu paga. Pues lo no antisipá mas huma for di e kandelanan aki por lo pronto.


text:
KRALENDIJK – Federashon di Futbol Boneriano ku ta FFB bou di presidensia di sr. Ludwig “Luti” Balentin, den su plan di aña tin riba agènda pa duna empuhe na futbòl pa damas/hende muhé. Un di e promé aktividatnan ta un torneo di futsal pa damas. Den kuadro di esaki ta habri oportunidat pa inskribí pa e torneo di sala pa mucha muhé/damas.
Por inskribí ekiponan den e siguiente kategoria:
- Bou di 13 aña (mucha muhé entre 9 pa 13 aña).
- Kategoria 13+.
- Kon bo por partisipá?
Timnan afiliá na FFB por sera un ekipo den kategoria 1 i/ òf 2.
- Bo ta sera un grupo di amiga/famia/konosí den kategoria 1 òf 2
- Un organisashon ku no ta afiliá na FFB tambe por forma un ekipo den e kategorianan menshoná.
- E fecha pa e torneo ta stipulá pa kumisá 20 di mart 2021. Lo hunga e weganan den spòrthal Jorge Nicolaas na Kaya Amsterdam riba djasabra entre 3or i 6or di atardi.
- Ta dependé di e entusiasmo i interes di ekiponan ku inskribí ku por bini kambio den dia òf orario di e torneo aki.
- Den kaso ku un ekipo tin mester di unifòrm FFB por yuda den esaki ku unifòrmnan ku tin disponibel.
- Inskripshon ta sera dia 5 di mart 2021 pa asina por tin bista di e kantidat di ekiponan pa por traha e skema di wega.
- Di e manera aki FFB ta inisiá un torneo pa e kategoria damas i promové esaki pa asina nos deportistanan femenino tambe por ta den akshon durante aña.
- Kon bo ta inskribi bo ekipo? Download e formulario di inskripshon, e ta disponibel riba página di facebook di FFB.
- Yena e formulario den excel i manda esaki via e-mail pa ffboneiru@gmail.com of jehan.pourier@ffboneriano.com. Último fecha pa inskribí ta dia 5 di mart 2021.


text:
Stop di adora preocupacion y cuminsa adora Dios. Ta hopi noticia ta core rond y ta hopi hende ta papia, y awor mas cu nunca a yega e tempo di pone nos fe den Dios, biba den obedencia, pa asina nos por sirbi Dios, y stima nos prohimo.Tur cos nos por den Cristo cu ta nos fortalesa.
Señor a duna nos un promesa den 1 Corintionan 2 vers 10; Manera ta para skirbi: Cosnan cu wowo no a mira ni horea no atende, ni a drenta den curason di hende, tur loke Dios a prepara pa esnan cu ta stim’e. E dianan por ta dificil, pero e palabra di Dios ta keda mesun cos, pasobra den e momento di secura, Dios ta bendiciona su pueblo.Dios su tempo ta perfecto.
Nos mester mantene nos bista riba Dios for di unda nos yudansa ta bini. Nos mester consulta cu Dios den tur cos, y tur cos lo sali bon, pa evita cu nos ta cay den stress y depresion, pasobra no lubida cu e enemigo ta cana manera un leon rugiente buscando ken e ta devora.
P’esey awor mas cu nunca nos mester haci oracion cu un curason limpi y honesto na Dios.
Nos mester lesa e palabra di Dios cu un curason habri, y aplica e palabra di Dios den nos bida.
Nos no por tene na palabra di hende pero nos mester gara na e palabra di Dios, pasobra e palabra di Dios ta trece fe, confiansa y paz.( Isaias 26:3-4).
Nos mester hala mas serca Dios ( Santiago4:8) y Dios lo hala serca nos,aserca Dios cu un curazon, puro pasobra asina nos lo scucha Su bos ( Juan 10:4), pasobra su carnenan conoce su bos.
Ora nos hala serca Dios nos ta ricibi sabiduria spiritual, nos lo ricibi sabiduria divino , un Spirito extraordinario ( Daniel 6:3) pa nos por ta un guia pa nos famia den e temponan dificil aki.
Salmo 119 vers 98-100 ta bisa: Bo mandamentonan ta haci mi bira mas sabi, cu mi enemigonan, pasobra semper nan ta cu mi. Mi tin mas comprendemento cu mi siñadornan, pasobra bo testimonio ta mi meditacion.
P’esey e palabra di Dios ta bisa; Entrega awo y keda na paz awo, door di esey bondad lo bini pa bo, por fabor acepta instruccion for di Su boca y warda Su palabranan den bo curason.(Job 22:21+22)
Ta ken ta e hende cu ta teme Señor, E lo instruie den e caminda cu e mester cana, su alma lo biba den prosperidad, y su desendientenan lo hereda e tera.( Salmo 25:12+13).
Awor ta e tempo cu mas cu nunca tur famia mester ta mas uni posibel, pasobra caminda tin union Dios ta manda su bendicion. Un Famia uni por para contra tur forsa di maldad, y sali vencedor, nos mester tin Dios na prome lugar den nos bida, pasobra E ta nos refugio y fortalesa.
No preocupa pa nada , pero den tur cos pa medio di oracion y suplica cu gradicimento, laga boso peticionanan ta conoci dilanti di Dios. Y e pas di Dios cu ta surpasa tur comprondemento,lo warda boso curason y boso mente den Cristo Hesus.(Filipensenan 4:6+7).
Laga nos pone Señor semper nos dilanti, no laga nos envidia e orguyoso y e arogantenan, pasobra Dios ta stima hende humilde y Dios ta scucha nan bos, y ta atende nan peticion.
Ban pidi Dios pa su Spirito Santo guia nos den tur cos.
Dios tene misericordia.
Sinceramente, pastor Marcel Balootje.


text:
Esaki ta encera cu Bohama ta haya e edificio bieu di Aduana cu tin den centro di ciudad y a cambio ta construi un edificio nobo pa henter e Cuerpo di Aduana na Barcadera.
Prome Minister Evelyn Wever – Croes ta splica cu esaki ta un proyecto cu ta trahando riba dje ya pa un tempo caba y cu e siman aki a firma un ‘addendum’ na e declaracion di intencion cu tabatin, pa duna Bohama y Pais Aruba 6 luna mas di tempo pa finalisa e detayenan.
𝗜𝗠𝗣𝗢𝗥𝗧𝗔𝗡𝗧𝗘 𝗣𝗔 𝗧𝗜𝗡 𝗕𝗢𝗡 𝗕𝗔𝗟𝗢𝗥𝗜𝗦𝗔𝗖𝗜𝗢𝗡
Un bon ‘taxatie’ mester tuma luga di e balor cu e edificio di Aduana tin aworaki den centro di ciudad y tambe su balor den futuro. Prome Minister ta splica cu esaki ta importante pa motibo cu e edificio bieu ta situa na un luga hopi prominente, cu den futuro lo tin un balor hopi mas halto compara cu locual cu e tin awor.
Banda di esaki, mester haci un bon balorisacion di e edificio nobo cu ta bay wordo traha pa Aduana na Barcadera. Pa asina por compara e dos nan hunto y mira si no tin uno cu un balor dimas of di menos.
Si e balor di ambos edificio no ta igual y por ehempel Gobierno duna Bohama un edificio cu tin mas balor compara cu locual cu nan ta traha pa Pais Aruba, eorey tin locual cu ta yama ‘schenking’, pa cual lo mester bay Parlamento. Pero si ta dunando Bohama un edificio cu ta di igual balor cu locual cu nan ta ta bay traha pa Pais Aruba, bo ta den un otro situacion, Prome Minister a splica.
Esaki ta situacion actual di e proceso cu ta tumando luga awo, unda cu a firma pa continua cu e negociacionnan aki pa e siguiente 6 lunanan, pa por tin un mihor bista di e proceso di balor di e edificionan. Consecuentemente lo por informa Parlamento di e situacion (Parlamento a pidi e informacion aki) y pa despues finalisa e acuerdo cu ta bay tin entre Bohama y Pais Aruba, Prome Minister a termina bisando.


text:
E candela na Daltra: experiencianan di un dia di susto
E tabata manera rebiba un trauma. Asina Jessica Franken, ehecutivo na La Cabana a bisa di e candela na Daltra di Diamars siman pasa....
Artista Belinda de Veer ta presenta su exposicion titula “Fissures”
Museo Arqueologico Nacional Aruba (MANA) conhuntamente cu Prins Bernard Cultuurfonds Caribe ta presenta e exposicion di artista local Belinda de Veer. Den un conferencia...
Presidente di CAft Profesor dr. Raymond Gradus den combersacion cu Bon Dia Aruba; Consolidacion...
Obviamente miembronan di College Aruba financieel toezicht a papia di e contenido di nan carta di 10 di Juni cu Minister di Finanzas Xiomara...
Christmas Toy Drive, Colectamento di co’i hunga pa siña muchanan kico ta gratitud
Cu obhetivo di duna un regalo di Pasco na muchanan den necesidad y asina haci nan feliz, Grupo Mi Mami ta organisando su di...
Opinion di activista ambiental mr. Anouk Balentina: Ta ora pa Minister Arends y Serlimar...
“Ley ta bisa cu no por cende candela. Pues, si kier papia di integridad y mantencion di ley, nos mester percura cu tur di...
Bon Dia den conversacion cu: Randall Croes
Awe nos ta trecebo nos prome episodio di "Bon Dia den conversacion cu." Redaccion di Bon Dia Aruba den conversacion cu: Randall Croes, conocido...
Concierto “T’ami ta Jossy” ta celebra baluarte Jossy Brokke su 65 aña den farandula
Cantante y compositor Jossy Brokke ta celebra 65 aña den e mundo di franadula y pa e gran celebracion aki, Go Cultura Foundation Aruba...
Jerwin Giel deportista y entrepreneur cu un curason di oro: “No ta costa bo...
Jerwin Giel ta un hoben di 33 aña di edad deportista y entrepreneur. Jerwin ta conoci pa hunga futbol pa hopi aña y algun...
Shanon Croes di The Shack: “Conoce naturalesa por ta simpel pero e experiencianan ta...
Shanon Croes (41) a lanta ta explora e bario unda el a lanta. For di e mangelnan te Rooi Lamoenchi. Pos Chikito ta unda...
LAM: Arte, e bentana perfecto pa mucha y hoben expresa, siña y usa nan...
Arte ta proporciona un medio pa expresa imaginacion den formanan no gramatical. Diferente na palabra, cu ta bin den secuencia di cual cada un...


text:
Esey ta nifica Fe, ora bo por confia tur cos den Su man, ora bo por depende 100% riba Dios, ora bo confiansa no ta move, ni tampoco bo ta wordo atrae pa cosnan temporal, pero bo bista ta permanece riba Dios nos Creador, pasobra ta den Senjor tur bo forsa, resistencia, y refugio ta .
Y lo bo tin victoria pasobra bendiciona ta esnan cu ta spera den Senjor. Palabra di Dios ta bisa: Lo bo warda den pas perfecto esun cu su pensamento ta permanece den Bo, pasobra e a confia den Bo.
Confia den Señor pa semper,pasobra den Dios e Señor, nos tin un Baranca eterno.( Isaias 26:3+4)
Tene cuenta cu Abraham a confia Dios y Dios a dune victoria.
Sadrac , Mesac, y Abednego a confia Dios y pasa den Candela y sali victorioso.
Daniel a wordo tira den cueba di Leon y a sali vicorioso.
Rey Ezequias a confia Dios y su pais a wordo salba.
Elias a confia Dios y a baha candela for di cielo.
Pedro a obedece Señor su bos y a cana riba lama.
Hesus Cristo a haci tur cos y pasa sufrimento den obedencia na su Tata, y awe tur rudia mester dobla y tur lenga mester confesa cu Hesus Cristo ta Señor pa Gloria di Dios Tata.
Nos no por biba pa hende, ni tampoco pone confiansa den material, y lubida cu Dios ta mesun Dios di awe, ayera y pa semper.
No laga e mundo bira un atraccion pa bo, pero mantene bo Alabansa, y bo Oracion firme na Dios.
Un hende cu entrega tur cos na Dios, no tin envidia di otro hende, ni tampoco por desea otro hende malo, pasobra e tin temor di Dios, y e sa cu locual Dios tin pe , ta bon y lo yega na tempo.
Nos ta sirbi un Dios Todopoderoso, den ken no tin ningun fayo, Dios ta puro , Santo y berdadero, y pesey nos por depende riba Dios, tur momento pasobra E ta presente, su poder ta manifesta den tur cos , y Dios tin Dominio riba tur cos.
No ta Ami a ordena bo? Sea fuerte y tene curashi.No tembla no desmaya, pasobra Señor bo Dios ta cu bo unda cu bo bay.( Josue 1:9).
Ta un beneficio pa entrega tur control di bo bida den man di Dios, pasobra e lo duna bo un bida nobo, yuda bo pasa den tur prueba, y duna bo e victoria.
Hende no mester lubida cu Dios ta nos Provision y nos Proteccion.Y nos sa cu Dios ta haci tur cos obra hunto pa bon, pa esnan cu ta stima Dios,pa esnan cu ta yama segun Su proposito (Romanos 8:28)
Stop di kibra cabes, y depende riba palabra di hende, pone bo Fe den Dios y sigi padilanti, Dios Todopoderoso lo cumpli,pasobra Dios a bisa cu cielo y tera lo pasa pero su palabra lo permanece.
Hamas lo E laga e husto desampara, ora bo ta busca fieldad, amor y pas bo tin cu bati na porta di Dios, pasobra ta Dios ta nos escudo y fortaleza y nos pronto auxilio den tempo di angustia.
Confia den Señor y wordo bendiciona, abo bo cas, y bo Famia, mantene bo Fe den Dios, Confia den Dios, permanece riba e Baranca di bida cual ta Cristo Hesus.
Ora bo confiansa ta den Dios, ta ganashi so bo tin, pasobra bo forsa ta bini di ariba, y bo victoria ta segura.


text:
Riba 17 di desèmber De Nederlandsche Bank ta organisá un ehersisio chikitu na Boneiru pa den forma di un simulashon, tèst kon Garantia di depósito ta funshoná pa Hulanda Karibense.
De Nederlandsche Bank (DNB) ta responsabel pa ehekushon di e Garantia di depósito, ku ta pèrkurá ku klientenan di bankonan afiliá na Hulanda Karibense tin garantia ku nan plaka ta seif te 10.000 USD pa persona pa banko, si akaso algu sosodé ku un banko.
Anualmente ta repasá e sistema riba papel i den diferente konsulta, pero awor pa di promé bes ta organisá un ehersisio na e sitio. Supuesto klientenan di un banko ta pasa ku nan papelnan serka kolaboradónan di De Nederlansche Bank pa registrá nan mes pa risibí pago bèk di e saldo positivo ku nan tin serka e “supuesto banko ku a kai”. Pa medio di e ehersisio akí DNB kier pèrkurá pa e proseso akí kana sin problema, si akaso un bia un banko “kai” di bèrdat”.
Kondishonnan pa garantia di depósito
Segun e Garantia di depósito, habitantenan di Boneiru, Sint Eustatius i Saba ta protehá te 10.000 USD pa persona pa banko si en general ta kumpli ku e tres kondishonnan:
- E plaka ta riba un kuenta na un banko ku un pèrmit di DNB na Boneiru, Sint Eustatius òf Saba;
- E habitante (òf empresa) ta registrá na e banko komo doño di kuenta;
- E habitante tin un sédula (òf ta un empresa) i ta residente ofisial di entidat públiko Boneiru, Sint Eustatius òf Saba.
Mas informashon pa habitantenan
Habitantenan di Boneiru ku kier mas informashon tokante Garantia di depósito pa Hulanda Karibense, por akudí na un kantor òf e wèpsait di nan banko pa esaki. Riba e wèpsait di DNB pa Hulanda Karibense (www.cn.dnb.nl) tin tambe un página di informashon tokante garantia di depósito. Aki por haña tambe e foyeto den tres idioma i un ‘factsheet’ ku ta splika kon e protekshon ta traha eksaktamente.


text:
(AP) — E prome presidente iskierdista di Colombia a keda huramenta den su cargo ayera, cu e promesa di cobati desigualdad y duna apertura na un cambio clave den historia di un pais marca pa un guera largo entre gobierno y guerrilla.
Sen. Gustavo Petro, ex-miembro di guerrilla M-19 di Colombia, a gana e eleccion presidencial na juni, derotando partidonan conservador cu a ofrece cambionan moderado na e economia pro-mercado, pero a faya di conecta cu votadornan frustra pa aumento di pobresa y violencia contra lidernan di derechonan humano y gruponan ambientalista den areanan rural.
Petro ta parti di un grupo cada bes mas grandi di politiconan iskierdista y marginadonan politico cu ta bin ta gana eleccion na America Latino desde e pandemia, cu a haci daño na incumbentenan cu a lucha contra su efectonan.
E victoria di Petro tambe tabata excepcional pa Colombia, unda votadornan historicamente tabata duda pa sostene politiconan iskierdista kende hopi biaha tabata wordo acusa di bay suave pa cu crimen, of di tin aliansa cu guerrillanan.
Petro, 62, a priminti di combati e desigualdad social y economico di Colombia door di reforsa gasto den programanan anti-pobresa y aumenta inversion den areanan rural. El a describi politicanan anti-narcotico, lidera pa Merca – manera a eradicacion formal di cultivo ilegal di coca – como ‘un gran fracaso’. Pero el a bisa cu e lo kier traha cu Washington ‘como igualnan’ pa construi schemanan pa combati cambio climatico of trece infrastructura den areanan rural unda hopi agricultor ta bisa blachi di coca ta e unico cultivo viable.
Petro tambe a forma aliansanan cu ambientalistanan durante su campaña presidencial, y a priminti di converti Colombia den un ‘poder global pa bida’ door di reduci deforestacion y tuma stapnan pa reduci e dependencia di e pais riba combustiblenan fossiel.


text:
Keho y disputa
Pa kehonan tocante un abogado, por acudi na Conseho di Supervision di Abogacia (Raad van Toezicht voor de Advocatuur). Asina ta prescribi den Ordenansa di Abogacia (Advocatenverordening). Raad van Toezicht ta fungi como tribunal disciplinario pa abogadonan. Un keho asina por ta relaciona cu e manera cu e abogado a efectua su trabou of e suma cu el a declara.
E base pa evalua actuacion di abogadonan ta e Reglanan di Comportacion pa Abogadonan. Orden di Abogadonan di Aruba a formula e reglanan di comportacion aki, pero nan ta deriva di e reglanan di comportacion cu ta aplicabel na Hulanda. E reglanan aki ta di aplicacion general. Esey kier men cu abogadonan cu no ta miembro di e Orden di Abogadonan tambe mester tene nan mes na nan.
Raad van Toezicht ta facilmente accesibel y disponibel pa tur hende cu tin un keho relaciona cu un abogado. Un carta breve y cla, dirigi na secretario di e Raad, indicando nomber di e abogado y motibo di e keho mes ya ta suficiente. Si bo tin documentonan cu ta liga na e keho, mester inclui nan cu e carta. Despues tin cu entrega e documentonan na griffie di Husgado di Prome Instancia di Aruba.
No ta ciudadanonan so por entrega keho. Abogadonan tambe por recuri na e Conseho di Supervision pa resolve un diferencia di opinion cu un colega.
E Conseho di Supervision ta consisti di un hues y dos abogado. Prome, ta duna esun cu tin keho e oportunidad pa expresa su kehonan por escrito.
Despues, Conseho di Supervision ta duna e abogado contra ken e keho ta dirigi e oportunidad di presenta un defensa por escrito.
Riba termino corto lo tene un audiencia den cua tur dos partido por splica nan puntonan di bista den mas detaye. Tur dos partido por uza asistencia di un abogado.
E audiencianan aki di e Conseho di Supervision ta publico, y e sentencianan di e Conseho tambe.
Conseho di Supervision lo dicta sentencia denter di un termino di tempo rasonabel.
Si Conseho di Supervision ta di opinion cu e abogado a actua indebidamente, e por impone diferente sancion.
– Un solo advertencia simpel
– Un reprendemento
– Un suspension di te cu un aña
– Eliminacion for di “tableau” (lista oficial di abogadonan)
Den caso di un advertencia simpel of un reprendemento, e abogado por sigui eherce su trabou. Den caso cu impone un suspension temporal, durante un cierto periodo pre-estableci e abogado no mag traha. Durante e periodo di suspension, no ta admiti e abogadonan na asambleanan general di miembro di Orden di Abogadonan tampoco, esta, den caso cu e abogado en cuestion ta miembro.
Si elimin’e for di tableau, esey ta encera cu e no mag uza e titulo di abogado mas ni no mag eherce su profesion nunca mas.
Si e keho ta relaciona cu e suma declara, Conseho di Supervision por determina kico lo sirbi como un compensacion rasonabel den e caso specifico.
Si un di e partidonan no ta di acuerdo cu e sentencia di Conseho di Supervision, semper ta posibel pa denter di tres siman apela na Conseho di Apelacion (Raad van Appèl). E Conseho aki ta consisti di e Presidente di Corte Comun di Husticia y dos abogado di hopi trayectoria. Presidente di Corte Comun di Husticia por apunta otro hues cu experiencia tambe pa remplas’e.
Si un persona ta duda encuanto con serio su keho ta, of si e ta haya cu acudi na Conseho di Supervision ta un medida mucho pisa, e por acerca e decano di Orden di Abogadonan di Aruba via e-mail na deken@ova.aw pa mediacion y conseho.Scroll To Top


text: Diahuebs mainta a drenta informe di cu un homber lo ta cometiendo destruccion na e auto di un dama dilanti e supermercado na Tarabana, mesora a dirigi un patruya na e sitio. Na yegada di e patruya a bin compronde cu aki ta trata di un problema di pareha unda e dama ta bisa cu e homber a comete destruccion na su auto mientras e homber ta bisa cu ta e muher a comete destruccion na su auto y a heride. Polis a interveni den e problema y polis a splica nan con nan atende nan problema sin recuri na destruccion ni violencia.


text:
Oranjestad-Tin hende cu na momento cu nan haya puesto, nan cabes ta susha completamente. Un di nan lamentablemente ta Jeffrey Kelly, un politico cu tabata mustra masha prometedor, pero cu a subi e riba lista di AVP y a saca apenas 97 voto. Tin 10 hende mas riba e lista di AVP cu a haya mas voto cune, pero mester sinta un banda warda, pasobra Kelly cu su 97 votos a logra drenta parlamento.
Un di nan sigur ta Alan Howell, cu a saca 422 votos, 4 biaha mas hopi cu kelly, y mas cu practicamente TUR otro parlamentario den partido AVP. Pero pa motibo cu lider di AVP Mike Eman no tabata tin tanto confiansa den dje, a hal’e na e penultimo lugar, y asina Howell awor mester sinta un banda manera coordinador di minister, en bes di representa su 422 votos. E mester sinta mira con otronan cu hopi menos voto cun’e, ta hasiendo un trabou poder y bergonsoso den parlamento.
Prome cu ela drenta den politica, Kelly tabata un docente, y a demostra interes pa ensenjansa. Sinembargo, desde cu el’a drenta den politica, ela lubida tur esey. E ta asisti na tur recepcion, e ta fiesta na grandi, y a lubida pakiko e ta den parlamento. Lubida totalmente tocante tur e problemanan den ensenjansa. Apenas bo ta tende su bos, y si bo tende mes, ta pa sconde e faltanan grave di su gobierno riba tereno di ensejansa.
Acaso Jeffrey Kelly no ta corda con den mal estado su scol tabata pasobra ministernan di ensenjansa di ultimo 10 anjanan a neglisha estado di mantencion di scolnan? Y unda e scol ey ta awor? Dicon Jeffrey Kelly no ta cuestiona esey?
Acaso Jeffrey Kelly a lubida den ki circumstancianan dificil docentenan mester traha na Aruba? berdad awo cu e ta sinta den airco henter dia cu bachi bisti, el’a lubida esaki asina liher? Dicon e no ta sali na defensa di docentenan?
Acaso Jeffrey Kelly a lubida cu muchanan no tin materialnan adecua pa por haya les? Dicon e no ta cuestiona e despilfaro di placa di su gobierno na fiesta y luho, pero ta neglisha di cumpra bukinan nobo pa muchanan di scol?
E contesta ta pasobra Jeffrey kelly ta mucho ocupa ta biba bida di Besaril. Pesey e no tin tempo pa duna atencion na ensenjansa. Pasobra Jeffrey Kelly a bira marioneta di Mike Eman pa lastra hende den lodo, esey AVP ta bon den dje. Mas lodo nan tira, menos hende ta papia di nan propio escandalonan. Cu por cierto, Jeffrey Kelly no mester lubida cu e mes tin un kashi yen di escandalo cu MEP por saca ki ora cu e kier. Pero MEP no ta hasi’e, pasobra MEP ta consisti di hende drechi. No manera AVP.
Pesey, un conseho na Jeffrey Kelly, en bes di cuestiona Besaril, bai traha pa pueblo. Pueblo ta pagabo pa bo mehora e calidad di ensenjansa, y tin hopi trabou pa hasi eynan.


text:
Nan ta acusa e gobierno formando caba di maldad
Guera politico no conoce tregua, y ta exactamente esey nos ta tende di e lider di e partido cu a gana, pero a final de cuentas a sali perdi. Manera un hende cu a haya un flat tire anto no tin spare. El a yega cas, sin tire, riba e rim, pero el a yega cas… anto asina mes, e kier sali bay core mesora atrobe. A pesar cu e ultimo fin di siman aki nos a haya e leve impresion cu el a cuminsa ‘perde, haya’ nos ta kere cu e ta masha bon na su tino, y conociendo su partido pa planifica tur cos bon, tur loke nos ta mira awor ta net esey, bon planifica. Tur e payasada di bisa prome cu e ta retira, despues yama tur hende bin duna apoyo (y cuanto di nan por fin a aparece?), pa despues e baha cabes pa e realidad di loke gobernador probablemente a bis’e.
Tur otro biaha el a viola e regla di oro cu loke ta papia cu gobernador, ta keda den e camber ey, pero e biaha aki si e no a bisa kico gobernador a bisa. Nos ta supone cu e combersacion a bay bon, den e sentido cu si acaso e tabata pensa di sigui goberna, gobernador lo a pone cambia di idea. Pasobra sin cu gobernador a papia ainda cu e demas partidonan, el a sali pafo cu e mensahe cu e no tin nada di busca den formacion di gobierno.
Pero no a caba ey. El a bira e atake riba e contrincantenan politico atrobe, declarando cu ta tur sorto di maldad e gobierno nobo ta bay haci. Nan ta bay comete persecucion politico, loke e nunca a haci. Laga nos djis refresca su memoria cu un solo caso, pasobra tin mas: director, director interino y Ontvanger di Servicio di Impuesto. No ta nan mester a bay di Belastingdienst, ganando despues nan caso dilanti hues, pa nos termina awor cu un departamento caotico bao dirigencia di hende a yega na partido, pero inepto, cu no por ni drecha e caos di paga number di auto tur aña? Ta na e gobierno nobo e tarea, entre otro, pa bay drecha loke a daña eyden, pa no papia mes di tur e departamentonan cu ta maneha proceso di permiso, unda ta un limpieza grandi mester bay tuma luga, pa garantisa cu no tin corupcion mas y e cliente ta ser atendi manera debe ser.
Pero bon mira, bo mester tin basta curashi pa a dirigi e gobierno mas delincuente den historia di Aruba y Reino, anto bo ta preocupa cu e siguiente gobierno, cu no a ni forma ainda, lo bay haci cos malo! Di berdad e persona aki no ta comprende cu ta miho e bay reflexiona tocante su papel den duna oportunidad, consciente o inconsciente, na e miho mashin di criminalidad hamas instala den gobernacion, bao guia di varios ministro. Ni si e mes no a participa den tur esaki, tanten no tin prueba nos no ta papia di esey, pero e ta keda responsabel pa loke a pasa. Y mas ainda, pasobra e mes a bay bisa oficialmente cu e tabata na altura di e maldad nan pero no a actua. Es mas, nos mester tende su persona expresa e palabra corupcion ainda, y ademas nos mester tende e prome palabra ainda di drecha cos cu no ta bon, en todo caso den e proceso di permiso di residencia, cu ta relaciona tambe cu e conseho riba situacion di mercado laboral. Awor e no mester drecha nada mas, e tarea ey a keda pa e siguiente gobierno. Nos lo ta vigilando e proceso ey tambe, pasobra no ta cuestion di critica e gobierno saliente y ignora si acaso e gobierno nobo no drecha nada.
Pero en todo caso e actual prome ministro ta e persona na Aruba cu menos autoridad moral pa critica otro riba comete maldad den gobierno. Si e ta experto den bon gobernacion, anto pakico e no ni menciona e palabra ey den ocho aña. Anto awor e mes ta bay dicta catedra den bon gobernacion? Por ta cu nan por duna su persona un cupo na Universidad di Aruba, pa e bay siña e studiantenan con bo no mester goberna, pasobra esey ta su experticio.
Nos prome ministro no ta comprende cu si nan mester a sigui den gobierno, si el a haya un partido asina loco pa bay goberna cu ne, hamas lo por drecha algo, pasobra esun cu a organisa crimen durante tur e añanan ey, lo ta esun cu mester bay drecha e luga, por fabor.
Di otro banda, y pa bolbe na e forma di atake constante cu e partido aki ta practica, nos ta kere cu e otro partidonan mester tuma esaki cu calma, y considera cu e atakenan constante tin un bentaha grandi: nan ta tene bo skerpi. Percura goberna cu seriedad y transparencia, y uza e atacado como benchmark pa loke bo ta haci. Manera Johan Cruyff tabata bisa: ‘tur desbentaha tin su bentaha’. E guera sin tregua di Mike Eman tin su bentaha.


text:
Van Heek Medical por mira atrás riba un evento eksitoso, kaminda ku den Royal Ballroom di Curacao Marriot Hotel a bin huntu mas ku 140 persona. Durante di e evento e tema principal tabata Kuido di herida.
Durante e evento a hiba palabra Dr. Jeannouel van Leeuwen; Sirugano general i alabes un di esnan enkarga ku Poli di herida na Curacao Medical Center, Dr. Sandra Cova, Hefe di departamento hyperbariko y di kuido di herida avanza na Curacao Medical Center. Dr. Cova ta alabes miembro europeo di e prome generashon den kuido di herida. Tambe a hiba palabra Sra. Sandra Wijdenes ku ta trainer y edukado di enfermería pa Van Heek Medical. Sra Wijdenes alabes ta un eksperto den inkontinensia
Tantu Dokter van Leeuwen i Dokter Cova a elabora riba tipo di heridanan ku nan ta keda konfronta ku ne i aspekto nan mediko ku mester tene kuenta ku ne pa asina por atende heridanan den un forma korekto.
Sra. Wijdenes aparte di papia tambe di e diferente forma nan ku mester atende ku herida a papia di inkontinensia i kon importante ta pa hasi uso di e produktonan korekto pa ku esaki. Ta un realidat ku pa falta di informashon hendenan ta usa produktonan di inkontinensia ku ta wordu ofrece na nan pero ku di berdat no brinda e solushon ni e comfort ku e pashent ta buska. Sra Wijdenes a ilustra e kantidat di producto ku Van Heek ta ofrece komo solushon pa ku esaki.
Tambe tabata tin un panel ku a konsesiti di e oradornan mes, kaminda e publiko por a hasi diferente pregunta na e profeshonalnan presente.
Finalmente e punto mas importante ku e profeshonalnan presente a pone énfasis riba dje ta ku e kuido di herida, ta un aspekto holistiko, ku no ta depende di un dokter so of dunado di kuido especifiko so, pero ta rekeri, di un trabao enkonhunto di henter e kadena di kuido y tambe hopi importante ta e situashon social di e pashent.


text:
Kas na kandela.
KOMUNIKADO DI PRENSA 393 /2022
19 ougùstùs 2022
Kas na kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 18 di ougùstùs 2022 alrededor di 22.35’or, Sentral di Polis a risibí notifikashon ku
un kas situá den Kaya Augusto J. Fraai ta na kandela.
Mesora a dirigí unidat di Polis i tambe Brantwer na e sitio.
Na yegada di e unidatnan di polis i brantwer, no por hasi nada mas, ya ku e kas tabata
kompletamente na kandela.
Personal di brantwer a paga e kandela.
Kousa di e kandela ta den investigashon.


text:
Gabinete Wever- Croes ta continua cu nan show politico y a presenta na Parlamento di Aruba un presupuesto ficticio pa aña 2023. Awe merdia oposicion a entrega un peticion; firma pa lider di partido AVP mr. Mike Eman, lider di Partido MAS dhr. Marisol Lopez Tromp y lider di partido Accion 21 sr. Miguel Mansur pa revoca e presupuesto 2023 presenta na Parlamento. Den detaye e peticion ta desarma e presupuesto 2023.
Lider di fraccion di AVP, mr. Mike Eman a splica cu e presupuesto presenta pa Gabinete Wever-Croes no ta cumpli cu e exigencianan constitutional y no ta abilita Parlamento di Aruba pa por controla y evalua e concepto di lei di presupuesto debidamente. Pa e motibo grave aki e Fracion di AVP, MAS y ACCION 21 a exigi Minister di Finansas pa entrega na Parlamento di Aruba un presupuesto cu ta cumpli cu e normanan constitutional y ta afina na e realidad social- economico di e comunidad Arubano cu ta sufriendo cu un poder di compra deteriorando y costo di bida aumentando.
E conseho nan di Raad van Advies y CAFT ta devastador pa cu e presupuesto 2023 entrega pa Gabinete Wever-Croes. CAFT a indica cu pa motibo cu e presupuesto ta presenta defectonan fundamental, e ta practicamente imposibel pa nan por emiti un conseho ariba e presupuesto y ta duna algun comentario preliminar. CAFT a indica cu nan no por evalua si e maneho y e plan pa aña 2023 por wordo realisa y ta mira continuacion di un desaroyo precupante; unda cu Gabinete Wever-Croes ta sigui cu aumento di entrada di Gobietno imponiendo mas medida ariba nos cuidadanonan, mientras cu nan no ta corta den nan propio gastonan. Manera e presupuesto a wordo presenta, Parlamento no por husga e consecuencia nan pa nos comunidad.
Raad van advise y CAFT a basa nan comentario ariba e introducion di BTW, mientras cu Gabinete Wever-Croes a dicidi cu NO lo implementa e reforma fiscal di BTW. Gabinete Wever-Croes manera un Gobierno tolondra y bruha a dicidi cu lo aumento BBO y a adapta e presupuesto 2023 na e cambio aki sin manda e presupuesto basa ariba aumento di BBO pa wordo evalua pa CAFT y Raad van Advies. Esaki ta contra tur norma di decencia y custumbernan constitutional den e ciclo presupuestario. Esaki, lider di AVP mr. Mike Eman a bisa cu pa oposicion den su totalidad e ta inacceptabel y no lo wordo tolera! E intento aki pa evita scrutinio di Raad van Advies y CAFT ta refleho di falta di transparencia y integridad di Gabinete Wever-Croes.
Presupuesto di Pais Aruba mester corela na e necesidad y precupacionan cu nos cuidadanonan ta sinti. E ta un insulto pa nos cuidadanonan pa entrega un presupuesto na Parlamento cu asina tanto defecto y definciencia. Esaki ta refleho di falta di capacidad di Gabinete Wever-Croes y esaki a wordo confirma pa institutonan obhetivo manera CAFT y Raad van Advies. Parlamento di Aruba tin e derecho pa husga un presupuesto basa ariba cifranan corecto y informacion verificabel acompaña pa consehonan di institutonan obehtivo. Gabinete Wever-Croes ta purba desvia for di normanan fundamental cu ta garantisa cu Parlamento di Aruba por hasi uso di su derecho. Fracion di AVP sostene pa fracion di MAS Y Accion 21 a exigi NO solamente pa hala aden e presupuesto presenta, pero tambe pa presenta un presupuesto cu ta cumpli cu e exigencia nan constitutional acompaña pa un conseho definitivo di CAFT Y Raad van Advies pa por wordo evalua pa Parlamento di Aruba. E lider di AVP mr. Mike Eman a envatisa cu pa oposicion completo, 10 asiento, no ta tolera cu Gabinete Wever-Croes ta mina e derecho presupuestario di Parlamento di Aruba!


text:
Sosten apropiá sin preukupashon
E istoria tras di fundashon huntu pa e yu
Fundashon huntu pa e yu a lanta pa aportá na habitantenan, pa asina e yu ku tin un limitashon por partisipá na un manera agradabel den nos komunidat. E aporte ta salí for di konosementu ku a atkerí durante estudionan i kursonan i tambe for di eksperensianan ku a hasi den situashonnan privá i durante trabou.
Fundashon huntu pa e yu su meta ta pa kontribuí i aportá na un vakashon dushi na e turista i su famia kompletu. Fundashon huntu pa e yu ta ofresé e yu guia na e yu i su mayornan lokal. Esaki ta sosedé den estrecho konsulta ku mayor pa asina e guia pa kada yu/famia ta na nan nivel. Mayor por disfrutá sin preukupashon i tin tempu pa su mes mientras e yu ta na e guia den grupo òf ta haña guia individual. Fundashon huntu pa e yu ta spesialisá den guia pa outismo i tambe ta adekuá pa Fundashon “huntu pa e yu” ta spesialisá den guia pa outismo pero tambe den guia pa muchanan ku.
Kiko nos ta para pe
Mishon
Vishon
Tá huntu ta pará sentral serka Fundashon huntu pa e yu. Fundashon huntu pa e yu ke dediká su mes pa pone mas atenshon na guia pa outismo na Kòrsou i ke demostrá ku tantu e yu i famianan por tin benefisio na e guia aki. Fundashon huntu pa e yu ta ofresé e guia aki kontra di un preis sosial faborabel pa diferente gruponan di kliente.
Ken ta e motor tras di fundashon huntu pa e yu?
Komo kurason i motor tras di Fundashon huntu pa e yu mi enfoke ta riba outismo. Mi nomber ta Eline Wiermans. Riba 19 di ougùstùs 2021 mi a lanta fundashon “huntu pa e yu”. Durante di mi estudio di bachelor den ortopedagogia, mi interes pa traha ku hende ku outismo a bira mas grandi i prinsipalmente den mucha ku outismo ku su problemanan. Den mi bida privá tambe mi ta topa ku outismo. Despues di a terminá mi estudio Bachelor den ortopedagogia, mi a haña tambe e diploma post grado di outismo i inteligensia. Mientras tantu mi tabata traha komo guia ambulante i guia di famia ku hende ku outismo pa algun aña na Bélgika i Hulanda.
Banda di guia hende mi tabata ke mas responsabilidat den e sektor di kuido. Mi a hasi e estudio di bachelor den maneho despues ku mi a kaba bachelor ortopedagogia pa mi siña mas teoria tokante negoshi i dirigí negoshi. Despues ku mi a kaba esaki mi a haña sufisiente konfiansa i kurashi pa por a tuma e paso i lanta un fundashon aki na Kòrsou. Mi ke usa mi pashon, atenshon personal, struktura, klaridat i perseveransha durante guia hende i manehá fundashon huntu pa e yu.


text:
[ÚLTIMO INFORMASHON]: Último desaroyonan relashoná ku Covid-19. Entre tantu a risibí konfirmashon di presensia di e variante Delta na Kòrsou, manera tabata sospechá kaba. Esaki ta di muestranan di dos (2) siman pasá.
Kuida bo mes i esnan rònt di bo, pa e promesa di un futuro briante bira nos realidat.
Djasabra 17 di yüli 2021 – Último Desaroyo
[ÚLTIMO INFORMASHON]: Último desaroyonan relashoná ku Covid-19. Entre tantu a risibí konfirmashon di presensia di e variante Delta na Kòrsou, manera tabata sospechá kaba. Esaki ta di muestranan di dos (2) siman pasá.


text:
Aktual
Notisia
Tim Muller direktor nobo di Rijksdienst Caribisch Nederland
27-09-2022 | 19:03
Drs. T.J (Tim) Muller MBA ta bira e direktor nobo i alabes ‘kwartiermaker’ di Rijksdienst Caribisch Nederland. Ministerio di ...
Pasonan konkreto durante konferensia di trabou ‘Éksito di estudio pa studiantenan karibense’
26-09-2022 | 17:42
Den e siman benidero lo tuma lugá e konferensia di trabou ‘Éksito di estudio pa studiantenan karibense’ na Aruba. Aruba, Hulanda ...
Sekretario di Estado di Hustisia i Seguridat ta bishitá Kòrsou, Aruba i Boneiru
23-09-2022 | 17:10
Sekretario di Estado di Hustisia i Seguridat, Eric van der Burg, ta hasi un bishita di trabou di tres dia na e parti Karibense di ...
Miónes èkstra pa mehorá forsa di kompra na Hulanda Karibense
20-09-2022 | 18:47
Den 2023 gabinete ta pone 16 mion euro disponibel pa mehorá forsa di kompra pa abitantenan di Boneiru, Sint Eustatius i Saba. Den ...
Koninklijke Marechaussee ta topa estranheronan sin estadia legal
20-09-2022 | 18:01
Den wikènt di 17 pa 18 di sèptèmber Koninklijke Marechaussee (KMar) a topa vários estranhero ku di forma ilegal ta keda na ...
Nina den Heyer hefe nobo di OCW Hulanda Karibense
16-09-2022 | 14:32
Entrante promé di desèmber 2022, ta nombra Nina den Heyer komo hefe di servisio di Enseñansa, Kultura i Siensia (OCW) na Hulanda ...
Brantwer hopi visibel relashoná ku entrenamentu pa shofùr di e kuerpo
16-09-2022 | 00:00
Relashoná ku entrenamentu den e periodo di djaluna 19 te ku djabièrnè 30 di sèptèmber, Kuerpo di bombero Hulanda Karibense (BKCN) ...
Taskforce pa atendé ku puntonan di atenshon
14-09-2022 | 00:00
Mihó servisio di parti di bankonan. Akseso mas fásil na un notario. Ta dos tópiko ku e ‘taskforce puntonan di atenshon Hulanda ...
Kuadro di Referensia i liña di siñansa Papiamentu ta kla pa drenta skol
13-09-2022 | 00:00
Djaluna último a tuma lugá un konferensia organisá pa sentro nashonal di ekspertisio pa desaroyo di kuríkulo (nationaal ...
Kampaña di informashon violensia doméstiko i maltrato di mucha ku komo tema: bèrgwensa
05-09-2022 | 23:52
Violensia doméstiko i maltrato di mucha ta tuma lugá tur kaminda, rònt mundu i den tur sorto di famia. Konfrontá e situashon na ...
Apertura di kongreso Komunikashon, Forsa di Reino
02-09-2022 | 00:00
Riba 1 di sèptèmber Sekretario di Estado di Relashonnan den Reino, Alexandra van Huffelen a habri e kongreso Komunikashon, Forsa ...
Pasado di sklabitut sentral durante bishita di minister Bruins Slot i sekretario di estado Van Huffelen na parti Karibense di Reino
01-09-2022 | 00:00
Hanke Bruins Slot, minister di Asuntunan Interno i Relashon di Reino (Binnenlandse Zaken en Koninkrijksrelaties BZK), i Alexandra ...
Prizònnan den region ta kompartí konosementu i eksperensia via di un programa di interkambio
29-08-2022 | 22:45
Empleadonan di prizòn for di Sentro di Detenshon i Korekshon Kòrsou (SDKK) na Kòrsou, Korrektie Instituut Aruba (KIA) na Aruba i ...
Di dos ròndu di skrinen pa kanser na boka di matris ta start djaluna na Sint Eustatius
23-08-2022 | 00:00
E aña aki hende muhé entre edat di 50 pa 60 aña na Sint Eustatius por partisipá den e skrinen di poblashon pa kanser na boka di ...
Koninklijke Marechaussee ta realisá dos detenshon riba sospecho di falsifikashon di dokumento di biahe
05-08-2022 | 00:00
Riba djárason 3 di ougùstùs Koninklijke Marechaussee (KMar) a detené dos persona na Aeropuerto Internashonal di Boneiru (BIA) ...
CBP BES ta sigui ku kòntròl riba aplikashon di lei di privasidat
01-08-2022 | 00:00
E Komishon Supervisor di Protekshon di Dato Personal BES (CBP BES) ta sigui ku ehekushon di su tarea legal, esta kòntròl di ...
Seguro di kuido Hulandes pa studiantenan di Hulanda Karibense un paso mas serka
27-07-2022 | 17:22
Komo resultado di legislashon resientemente adaptá, studiantenan di Hulanda Karibense lo tin mas posibilidat pa registrá pa e ...
Inisio di konsulta tokante modernisashon siguridat sosial Hulanda Karibense
25-07-2022 | 19:54
Ta nesesario pa modernisá siguridat sosial na Hulanda Karibense. Ku e punto di salida aki, awe minister Carola Schouten ta ...


text:
KRALENDIJK – Christel Engels, propetario di ‘CrossFit Flamingo’ ta hopi defroudá ku situashon di awa di yobida ku ta stroba pasada pa yega na e lugá pa praktiká deporte. Loke a sosodé ta ku último simannan áwaseru ta kai práktikamente tur dia. Esaki ta pone ku entre otro e área di Hato, spesífikamente den bisindario di e gym ariba menshoná, situá nort di e planta di awa di WEB N.V. ta bou di awa.
”Debí ku awa di yobida tabata yena riba tereno di WEB, nan a yena nan tereno ku tera, loke awor ta kousa mas problema pa entre otro e kaminda pa yega e gym. “Nos a aserká tur instansia konserní sin resultado. Tin un lugá ku ta atendé ku boto dilanti di nos gym, e tereno ta yena kompletu ku awa. Nos a pidi i a haña aprobashon di OLB “(Toezicht en Handhaving), kendenan a aprobá pa pòmp e awa manda laman. Poko despues ku a inisiá esaki, STINAPA a presentá i a duna un but, pasobra no por pòmp awa riba tera manda laman. Brandweer a bisa ku nan no por yuda ku e situashon aki. Otro problema ta ku hendenan no por bishitá e gym, debí ku e kantidat di awa ku tin riba e kaminda pa yega na e lugá pa praktiká deporte, nan no ta riska pasa ku nan vehíkulo ku tur e konsekuensianan. E awa lo no bai fásil for di e sitio, mirando ku áwaseru ta sigui kai. A resultá ku nos tin ku laga e hende ku ta bin gym, stashoná su outo na un otro sitio i nos ta buska nan trese na e gym. Esaki no ta funshoná. Na banda di e problema ku awa ta stroba outo di pasa na e sitio, sangura ta na gran eskala. Esaki ta otro problema ku entre otro malesanan ku nan ta transportá. Nos ta spera pa haña un yudansa ku e situashon”, Christel Engels a bisa.


text:
Despues di a sali sub campeon di e VI Valida di Rok Cup Colombia den luna di april, Haguen ta preparando su mes fuertemente pa e Pan Americano di dicho Campeonato cu lo tuma luga den december na Villavicencio Colombia. Como e unico piloto di karting Arubiano cu a sa di conkista un podium durante e temporada 2022 den e campeonato di nivel halto aki, Haguen su focus ta den prepara su mes fuertmente pa asina por sali Campeon Pan Americano y gana su ticket pa representa Aruba den e Mundial di RokCup.
Durante e preparacion aki, Haguen lo mira accion den diferente campeonato di karts local como internacional. Haguen ta participando den e Campeonato di SWS SODI na Bushiri Karting unda e ta liderando e Campeonato na prome luga den e categoria Junior. Na banda di esaki Haguen a sa di conkista podium den e categoria Mini y Junior durante e Bushiri Nationals Championship 2022. Durante e luna di augustus Haguen lo representa Aruba un bes mas na Colombia pero e biaha aki den e Campeonato Rotax Max Challenge unda e lo debuta den e categoria Mini-Max compitiendo contra algun rival nan grandi y cu hopi experiencia.
E preparacion aki ta parti di e plan di desaroyo cu su team NRK Racing di Colombia y su Coach Jairo Garcia a traha specialmente pa Haguen. E plan ta consisti di train mas hopi posibel y core diferente campeonato cu diferente karts y motor den diferente categoria pa asina Haguen por ta mihor prepara pa cualkier desafio cu por presenta.
Haguen kier gradici su famia y sponsors pa e support!


text:
NEW YORK, New York – Den un komunikado Golden Boy Promotions ta bisa ku e seis biaha kampion mundial den kuater divishon a keda detené na New York. Segun Golden Boy Promotions, Robert Guerrero a check-in su maleta na John F. Kennedy International Airport i a pone outoridat nan na altura ku e tin un arma di kandela den su ekipahe. E arma aki Guerrero tin n’e legalmente i ta registrá den e suidat ku e ta biba.
Apesar di esaki Guerrero a keda arestá i presentá dilanti di korte. Despues di tende e argumento nan den e kaso, korte Supremo di Estado di New York a disidí di laga Guerrero den libertat. E kaso lo kontinuá despues di e pelea riba 4 di mei entre Floyd Mayweather i Guerrero.


text:
Gradicimento y invitacion
Den nomber di nos famia nos ta gradici tur cu di un of otro forma a comparti e momentonan dificil di fayecimento y despedida di nos difunto stima,
Glenda Tromp-Hek
Un danki especialmente su ex-coleganan di ALM, su ex-coleganan di Departamento di Migracion, su amiganan di Aquarius Divas y su ex-coleganan di Traimerdia. Un danki sincero tambe ta bai na su dokternan Dr. Agustin Garcia Sanz, M.D. & Dr. Ali Garcia Marquez, M.D., dr. Yuri Casseres, personal di Afdeling Dialyse y Wondenpoli di HOH y ImSan, personal di Lite Life Medicab pa nan cuido, esfuersonan y servicio pa cu nos Glenda te na final.
Nos ta invita boso pa compaña nos na Santo Sacrificio di misa cual lo tuma lugar na misa Pro-Cathedral San Francisco di Asis na Oranjestad.
Diamars 20 di September, Diaranson 21 di September y Diahuebs 22 di september 2022 pa 7or di anochi.
Boso atencion y presencia durante fayecimento y entiero tabata un sosten y consuelo pa nos pa esaki un danki na boso tur.
Na nomber di su esposo, yiu y rumannan


text:
KRALENDIJK – Mènedjer di parke Washington Slaagbaai Albert ‘Abito’ Crestian a papia di e proyekto ‘Parke bunita’, esaki relashoná ku 50 aña di parke Washington, i 40 aña parke marino. Tin diferente proyekto pa loke ta trata konservashon di e parke. E proyekto ta karga e number ‘Terestre’ ku ta trata e parti di Parke Washington i Slagbaai. Albert Crestian: “No ta konsentrá solamente riba e parti di naturalesa, sinembargo tambe e parti di atrakshon den e parke.
Tin un plan pa 2021 kuminsá renobá e museo ku ta situá na entrada di Washington Park. E idea ta pa hasié mas atraktivo i digitalisá, kaminda e bishitante por haña un bista amplio, kiko e por spera den e parke. Esaki nan tur ta forma parti di e proyekto ‘Parke Bunita’.
Nos a sali ku un plan, ku ya pa hopi aña ta atendé ku e parti pa tene sierto bestia ménos posibel, pa balansá e kantidat di animal, pa evitá ku nan ta kambia struktura di e parke. Tin biólogo ku ta hasi investigashon. Boneiru ya pa hopi aña ta un lugá mas bunita pa loke ta trata sambuyamentu. Pa 40 aña ta protehá bida bou di laman. Mundialmente koral ta bai atras i den e área di Boneiru ta hopi bon. Loke a bai atras ta e parti di riba tera. E problema ta ku no tin palu grandi pa tene e tera pa no bai laman. Áwaseru a kai resientemente i esaki ta laba tur e tera bai laman. E ta tapa e bida bou di laman i bo ta pèrdè tur e koral.
Un di e bestianan ku ta pèrkurá pa palunan disparsé ta kabritu. Tin kasi 30.000 kabritu na Boneiru. Den parke tin alrededor di 3 pa 4 mil kabritu, Ántes e hende a kria kabritu organisá. Tabata laga nan sali i bolbe sera nan den kura. Awendia nan ta tur dia den libertat. Aparte di kabritu, tin; buriku i porko ku nan huntu ta pèrkurá pa kome hopi mata. Momentu ku áwaseru kai, e tera ta lastra bai laman. Boneiru no tin hopi palu grandi ku ta trese entre otro sombra. Na Kòrsou ta notabel despues ku a atendé ku kabritunan, awor e mondi ta bèrdè bunita pasobra no tin hopi bestia pa kome tur mata. E idea ta pa krea kurá, loke ya nos a hasi i ta notabel e diferensia entre e matanan sera den kurá, i esun habri kaminda kabritu entre otro ta kome.
Tin un departamentu ku ta atendé ku e parke i ta studia kon pa por hasi e kosnan mas responsabel pa kuminsá saka tur bestia for di den e parke. Tin un plan amplio pa kon atendé esaki. Stinapa ta kontribuí pa hopi hende por haña kabritu. Tambe grupo di hende ta bini i bai ku kabritu pa asina baha e kantidat. Tin diferente kurá traha spesial pa gara e kabritu. E ta poko difísil pa atendé ku garamentu di e kabritu tin bia, pasobra e mondi ta grandi i tin bia nan ta bai den sierto área (den mata di tuna) ku ta difísil pa pone man riba nan. Tambe ta tira nan loke ántes tambe tabata e kaso pa por a eliminá e kabritu. Ta atendé ku e kabritunan pafó di ora di bishita. Kabritu, buriku a destruí tur mata loke ta pone ku entre otro lora ta bai den área nan habitá, i kousa molèster. Nos ta trahando duru pa kambia e parti di entrada hasi esaki mas bunita ku diferente atrakshon for di na entrada,” Albert Crestian a bisa.


text:
Fundashon pa Konsumidó ta den pleno kampaña pa informá i konsientisá. Nos ta haña importante pa prinsipalmente den e tempu difísil aki, nos sigui ekipá e konsumidó ku informashon pa asina e por hasi su eskoho di kompra muchu mas konsiente.
Komparashon di preis ta parti di nos tarea i den koperashon ku departamento di inspekshon di Ministerio di Desaroyo Ekonómiko nos ta hasi anotashon di preis di un forma mas regular. Den kuadro di esaki nos a para ketu e biaha aki riba komparashon di preis di minimarket riba produktonan no-regulá.
Pues konsumidó, si durante di luna bo sa pasa hasi kompra na un minimarket ta importante pa bo tuma nota di e komparashon di preis aki.
Departamento di inspekshon di Ministerio di Desaroyo Ekonómiko a bishita un kantidat di 33 minimarket den e promé siman di mart 2022 i anotá preis di un total di 106 produkto no-regulá. E kategoria di produktonan no regulá ku MEO a skohe ta suku, karni, kòfi, produktonan di karni i piska den bleki, berdura den bleki i ‘diepvries’, fruta den bleki i tambe produktonan manera mayonaise, ketchup, jam i pindakaas.
E establesimentunan kaminda a hasi e anotashon di preis ta; Minimarket Prince, Cas Cora, Hua Long, Mia Jian, Yong Roa, Sorpresa, Priceless, Stanley’s, Kenny’s, Tropical, Wah Fei, Gosie, Fu Hao, Steenrijk, Eleven, Leman, Lia He, kong Long, Fian Fu, Power, Jinger, Boca, Waterloo, Feng Yun, Nataly’s Grocery, Seru Lora, Chipi Chipi, Good Choice, Sta.Cruz, Sure, Sunshine Fresh, Pong Hong, i Duzu S&J Minimarket.
Resultado di e análisis ku Fundashon pa Konsumidó a hasi ta indika ku tin un diferensia di preis grandi den e kategoria di karni. Por ehèmpel na minimarket Jia He i Good Choice bo ta paga pa 1 kg di varkenskarbonade FL10.50 i na Stanly’s bo ta paga FL14.50 kual tin un diferensia di FL4.00. Otro diferensia ku nos a nota ta ku pa 1 kg di Lionribs, na Sure bo ta paga FL11.95 i na Sta.Cruz bo ta paga FL19.99 kual tin un diferensia di FL 8.04. Mas aleu nos a nota ku Spareribs tambe tin un diferensia grandi di preis. Un kilo di spareribs ta kosta na Gosie FL12.95 i na Kenny’s e ta FL24.50 kual ta un diferensia di FL11.55. Aparte di karni, por lo general e minimarketnan aki tin un diferensia di preis ku ta varia di FL0.15 te ku FL11.95.
For di e komparashon di preis entre e minimarketnan ariba menshoná, den e grupo di produktonan no-regulá nos a resumí e minimarketnan ku e mihó preis i a forma un tòp 3.
1.Minimarket Jia He ku 26 produkto mas barata.
2.Minimarket Good Choice ku 23 produkto mas barata
3. Minimarket Sorpresa ku 8 produkto mas barata.
E tòp minimarketnan mihó surti ta:
- Kenn’ys ta e minimarket miho surti ku un kantidat di 79 produkto
- Good Choice ku75 produkto
- Tropical minimarket ku 73 produkto.
Importante ta pa menshoná ku e komparashon di preis aki no a tene kuenta ku kalidat ni pais for di kua e produkto ta keda importá. Mester enfatisá si ku semper bai nos mester keda alerta komo konsumidó. Informá bo mes, lesa bon riba empake di e produkto promé ku bo hasi bo eskoho. Realisá ku awor mas ku nunka mester tene kuenta ku e pòtmòni i kumpra loke di bèrdat ta nesesario. Pa e lista di komparashon di preis aki òf mas informashon por bishitá nos website www.fundashonpakonsumido.org, nos paginá di Facebook Fundashon pa Konsumidó.
Por tuma kontakto ku nos na telefòn 4626666 òf pasa sera konosí ku nos ofisina nobo na Dr. M.L .King BLVD 29-A (Mari Pampoen)


text:
ORANJESTAD: Diabierna ultimo director di Inspectie di Enseñansa di Hulanda sr. Erik Martijnse a reuni cu Minister Endy Croes. Durante henter siman tras di lomba Inpsectie di Hulanda tabata na Aruba cu 5 inspector. Entre nan; directeur Inspectie, sr. Erik Martijnse, sra. Laurence de Croes Inspecteur Special Onderwijs, sra. Marlot Zeldenrust Financieel Inspecteur Onderwijs, sra. Arne Leer Onderzoeker bij de Inspectie Nederland y sr. Martine Pol Inspecteur Hoge Onderwijs. Varios reunion a tuma luga riba e adelanto di e ‘aanbevelingen’ di e ‘Doorlichting van het Arubaanse Onderwijsbestel‘,esta e Tussenrapportage. Na salida di e reunion cu e mandatario di enseñansa sr. Martijnse a remarca cu ta trahando den un bon esfera cu Inspectie di Aruba. E Tussenrapportage di e Doorlichting cu a tuma luga a keda publica cu 13 recomendacionnan con pa mehora enseñansa na Aruba. E meta di e bishita na Aruba ta pa finalisa tur punto pa trece e Rapport pa Aruba. Durante nan estadia laboral nan a reuni cu diferente stakeholders entre otro ambtenaar, ‘schoolleiders’ y profesionalnan den e veld di enseñansa. Sr. Martijnse a enfatisa cu sigur e tabata un siman di hopi trabou pero alabes hopi fructifero.
Sr. Martijnse a sigui bisa cu Minister Endy Croes ta hopi involvi cu e trabou riba e aanbevelingen di e Tussenrapportage . Semper ora Inspectie di Hulanda tey e mandatario di Enseñansa ta pasa pa saluda yinforma su mes riba e ultimo desaroyonan como tambereuni cu nan pa keda na altura di tur desaroyo.
Riba diferente di e recomendacionnan di e ‘Tussenrapportage’ Minister Endy Croes ta trahandocaba pa implementa esakinan. Recomendacionnan1,2,9,10,11,12,13 ta entre esnan cu tin pleno atencioncaba. E mandatario ta haya e rapport hopi importante yinteresante e.o. mehoracion di e “bekostiging” y mehoracion di ‘aansluiting’ di enseñansa na e mercado laboral. Tur e puntonan importante den e rapport Minister Endy Croes a tuma nota di nan y ta trahando caba riba esakinan cu diferente expertonan pa trece mehoracion den enseñansa. Esaki sigur Inspectie di Hulanda ta aprecia masha masha hopi mes segun Erik Martijnse. Sr. Martijnse a sigui bisa cu Hulanda ta dispuesto pa brinda Aruba e sosten. Entre e Inspectie di Aruba, Curaçao, Sint Maarten y Hulanda tin un ‘gezamelijke cultuur’ “CAST” unda ta sostene y yudaotro. E ‘samenwerking’ cu coleganan di Aruba ta hopi bon, e esfera ta hopi bon.


text: Diabierna anochi a drenta informe di un accidente cu hende herida na e crusada di Sero Pita, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un auto a bay subi e crusada no a mira e ciclista sin lus ta bini riba caminda di preferencia y a sali bay anto e ciclista a bay dal riba e auto. E impacto no tabata mucho fuerte pero como cu e ciclista a resulta seriamente herida den un otro accidente recien, e personal di ambulans na nan yegada a haya cu ta mas prudente pa hiba e ciclista pa haya atencion medico y control mas avansa na hospital.


text: Diamars mainta a drenta informe di un accidente cu ambulans envolvi banda di Cayena Mall riba Caya G.F. “Betico” Croes, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda ambulans bayendo pabao pa un emergencia tabata pidi caminda y un Nossan Tiida di direccion contrario a hala na e entrada di e parkinlot di Cayena Mall pero su tras tabata tini un Nissan Cube cu no a ripara esaki ye ambulans a purba kita p’e pero e impacto tabata inevitable. Tanto e ambulans como e Cube a ricibi basta daño afortunadamente ningun hende a resulta herida. Na un dado momento e chauffeur di e Cube kier a cana bay supuestamente pa avisa un amigo pero polis a yega net na momento pa gar’e poco mas pariba.


text:
Diabierna anochi durante su discurso nos Minister di Cultura a expresa un gradicimento di curason na Etty pa su tremendo aporte na e cultura di Aruba.
Pais Aruba ta aprecia tur Etty su esfuersonan pa ta un tremendo embahador di Pais Aruba den exterior y pa pone Aruba su nomber briya riba tereno di musica internacionalmente. Masha Danki pa mantene nos cultura bibo, por medio di Etty su musica.
Na nomber di Gobierno y pueblo di Aruba, Minister Xiomara Maduro a dedica un poema na Etty, cual tabata lo siguiente:
1. Nos por ta chikito den tamaño
Pero rico na talento y creatividad
Mane Etty sa bisa: Aruba mes tin tur cos
Berdad, nos tin tur cos.
- Baile di Seu
♫Ban baile, ban zoy’e♫
Na bos halto: rond mundo a wordo canta
Nos dushi Papiamento a resona


text:
Kralendijk – Durante e periodo tras di lomba den un sekresia total a hasi grabashon na Boneiru pa final di e programa ‘Het Perfecte Plaatje’ (E Imágen Perfekto). Aktualmente e programa di televishon hulandes akí ta den su di seis temporada i semanalmente e programa sa di hala mas ku 2 mion televidente. Den e programa, 10 hulandes renombrá ta kompetí ku otro den un kompetensia di saka potrèt, bou di guia di presentadó Tijl Beckand i un hurado profeshonal. Entretantu e presentadónan di televishon Patrick Martens, Frits Sissing i e aktris Georgina Verbaan a alkansá e final, ku por mira den dos diferente transmishon for di djárason 15 di desèmber pa 20:30 or na RTL4. A graba ámbos episodio na Boneiru; durante e transmishon di 8 di desèmber nan a revelá na televidentenan hulandes ku e finalistanan den e kompetensia final a kompetí ku otro na Boneiru.
Den ‘Het Perfecte Plaatje’ e kandidatonan a haña vários tarea ku tin di haber ku fotografia ku nan tin ku hasi rònt di nos isla i kaminda diferente sitio i tópiko ta bini na vigor. Di e manera ei nan a saka potrèt di Boneiru su naturalesa i e eksperensia kulinario di nos isla, pero tambe deporte akuátiko i nos mundu bou di laman a keda ilustrá atraves di tareanan di fotografia, kaminda e kandidatonan a bai snòrkel na Klein Bonaire i saka potrèt di nos talentonan lokal durante ‘kite surfing’.
‘Pa Boneiru esaki ta un oportunidat fantástiko pa alkansá un públiko di algun mion televidente durante e periodo friu di wenter na Hulanda i pa presentá nos isla na un manera kreativo. Pa medio di sakamentu di potrèt den e programa e televidente hulandes ta haña un bon impreshon di e diferente aktividatnan ku bo por ehersé den nos bunita naturalesa i nos ta spera ku nan ta haña inspirashon tambe pa nan mes bin saka nan potrètnan perfekto na nos isla bou di un dushi solo’, segun Miles Mercera, CEO di Tourism Corporation Bonaire (TCB).
E tim di ‘Het Perfecte Plaatje’ a permanesé durante un periodo di 9 dia na nos isla pa por hasi e grabashonnan pa e dos episodionan final. E spònsernan ku a hasi nan estadia na Boneiru posibel ta TCB, hotèl partner Delfins Beach Resort i e kompania aéreo KLM. TCB ta gradisí tur otro partner lokal ku a duna un aporte durante e grabashonnan na Boneiru pa loke ta trata e grabashonnan pa televishon i ku tambe di un otro manera a duna nan koperashon na ‘Het Perfecte Plaatje’.
Por mira e dos episodionan final di e di seis temporada di ‘Het Perfecte Plaatje’ na RTL4, for di 20:30 or ora hulandes riba djárason 15 i 22 di desèmber binidero. Tambe ta posibel pa wak e programa bèk online via rtlxl.nl pa 17:15 or ora lokal riba tur dos fecha. Via e página hulandes di Facebook di TCB, @BonaireToerisme, durante e simannan binidero regularmente ta kompartí aktualisashon tokante e programa.


text: KRALENDIJK – Djadumingu 8 di mart grupo “Bon Ambiente” a selebrá 5 aña di eksistensia. E grupo ta forma pa penshonado, i tur promé djamars di luna miembronan di e grupo ta uni na un sitio. 19 hende ta forma parti di grupo “Bon Ambiente”. Huntu ku grupo “Mis Amigas” nan a selebrá promé lustro di eksistensia ku a tuma lugá na sentro “Profesor Alejandro Saleh”. Durante e selebrashon Calixto Kofi i Audi Flores a presentá un kantidat di kantika animá tur presente manera ta nan kustumber. Kombinashon di potrèt ta ilustrá esnan presente, i kon dushi nan tabata gosando.


text:
Opinion Publico: Diaranson mainta por a tuma nota di un grupo di taxista cu a organisa pa manifesta contra Gobierno, specificamente contra maneho di Minister Chris Romero. For di algun dia caba por a tuma nota cu e sra. Linda Orman, cu ta bisa di ta vocero di e mayoria di taxistanan na Aruba, a duna di conoce cu e ta organisando un manifestacion contra e maneho di Minister Chris Romero. Sra. Orman a bisa cu e lo pone 300 taxista riba caya dia di e manifetacion pa demostra dilanti bestuurskantoor.
Dia di berdad a yega y por a tuma nota cu e taxistanan a cuminsa prepara na tereno di ex Bushiri Hotel pa sali bay den caravana pa bestuurskantoor. Pero pa sorpresa di hopi cu tabata den espera di dicho manifestacion, e cantidad di taxista cu a yega bestuurskantoor no tabata ni mitar di loke cu sra. Orman a papia di dje y mucho menos di e total di taxi cu tin na Aruba.
E ora nos ta puntra nos mes; ki cu autoridad sra. Linda Orman ta exigi Gobierno accion den nomber di e taxistanan si a keda demostra caba cu e no a logra uni e taxistanan y no tin e mayoria? Con Gobierno ta bay midi e deseonan real di e 80% di e taxistanan cu claramente no ta apoya sra. Orman? Cada taxista tin un vergunning individual, dus ta un empresa riba su mes, con sra. Orman por ta sigur cu loke e ta pidiendo ta loke tur 450 taxista kier?
Sin duda e mundo di taxi na Aruba ta complica y ta bisto cu mester bin un union den nan pa asina por escohe un representante democraticamente. Pasobra un Gobierno no por yega sinta na mesa cu un representante di un grupo di taxista cu ta bisa di ta representa e mayoria (cu lo mester ta por lo menos 226 taxista), sin cu e por prueba si valides como tal. E ta algo sumamente delicado pasobra lo por tuma decisionnan den pro di un grupito y cu lo por tin efecto negativo riba e mayoria.


text: Diabierna madruga a drenta informe di un accidente hit & run na Citgo Sasaki pero nan a core tras di e auto y a logra para esaki riba e caminda di Hato pa Tanki Flip, mesora a dirigi un patruya na e sitio. Na yegada di e patruya a bin compronde cu aki ta trata di un accidente na e pompstation unda un hende a core bin bisa un hende cu nan a caba di dal su auto di huur y a core bay for di e sitio. Mesora nan a sali bay tras di e auto. Na altura riba e caminda di Hato pa Tanki Flip nan a logra para e dama turista americano cu a reverse dal nan auto y bay sin sa. Polis a laga e accidente ser atendi pa e roadservicenan mientras nan a tene bista riba e trafico. Afortunadamente ningun hende a resulta herida.


text:
- Ariën Rasmijn
Subiendo e ola
110 caso awe. Esaki ta e parti di e ride di e Slingshot na Orlando na unda despues di tanto suspenso e capsule a los y abo y esun band’i bo ta shoot bay ariba tur na grito. E problema ta cu awo bo a ripara cu e schroef di e bara di hero cu ta wantabo na bo sienta a los un tiki. Ta nos mes a buske den dianan di fiesta. Enjoy the ride!
Hopi discusion riba e paspoort di vacuna di Common Trust Network cu gobierno a firma p’e. Hopi hende ta contra, otronan by now ta convenci cu no tin otro manera. Ami mes personalmente ta somewhere mey mey den e discusion ey. Ami ta 100% pro-vacuna, pero loke ta preocupami mas tanto – fuera di con sigur di berdad bo datonan medico lo keda - ta e consecuencianan a largo plazo y con commercial third parties lo actua cu hende nan data y mas ainda, e posibel inevitabilidad di un gap financiero y social riba tur nivel entre esnan cu si a prik y esnan cu pa cualkier motibo no a prik (ainda), sea pa falta di placa, accesibilidad, alergia of hasta nan conviccion pa no tuma e vacuna. Un cos ta bay ta sigur, pa un tempo no tur di nos lo por move liber bay tur caminda, pero esey eigenlijk ja caba ta e caso y e vacuna (y e prueba cu bo a prik) ta bay juist duna grupo di hende parti di nan libertad bek. Pero aworaki tin diferente variabelnan cu lo keda desconoci te ora e cos lo ta canando caba. Un cos ta sigur, tur cos tin su prijs y nos no sa ainda precies kico tur esaki ta bay costa nos a largo plazo. Pero te awo mi ta hopi willing pa paga y mi ta gradecido pa ta den e posicion pa por hacie. Yega numa cu e prik ey.
Tin hopi opinion, hopi puntamento di dede, hende asumiendo boshi cos. Contagio ta start na hotel? Hende ta bisa cu si. Mi a puntra Tanchi y e kiermen cu e data ta bisa cu no. Hopi hende cu ta kere cu nan por haci calculo pero ta miss the point completamente pa loke ta e impacto di Covid. Pa nan djis un di e tantisimo casonan di bida real: Mucha ta yega cas for di scol cu e malesa, pega henter famia, incluyendo welo cu wela. Wela ta muri y na e entiero tin hende cu ainda ta malo canando rond pasobra ja, ta entiero. Mas hende ta pega cu Covid eynan, incluyendo ancianonan cu na dado momento ta bira asina malo cu un di nan tambe ta bira un di e 50 mortonan cu e malesa aki ta cobra. Y asina facil por yega cu un hende den apenas un paar di siman por perde mama y wela na e virus. Hende no ta echt papia over di con e por pasa, y masha tiki ta wordo papia over di contagio cu ta start na scolnan, pero den asina un frega di wowo e por bay. Y asina nos ta subi e di tres ola aki, perdiendo bista pa tera pa un rato atrobe.


text:
Nos ta cuminza mira señal cu ta indica cu e promer pasonan ta tumando lugar pa yega na e reformanan acorda, pero di cual nos no a mira mucho desde inicio di e pandemia y e promer acuerdonan haci pa por fia placa.
Nos tabata hopi critico riba e actuacion di gobierno cu tabata mustra tur signo di ‘lastra pia’ pero awor si a yega e momento pa actua. Ta keda ainda e pregunta con efectivo esey ta bay ta, pero esey ta keda pa despues. Un di medidanan cu no por a pospone mas ta e limitacion di overtime den e aparato publico. Esey ta sigur un medida necesario mirando cu e ta ocasiona un ‘cost overrun’ grandi, di manera cu gobierno no por cumpli cu e compromisonan estableci pa presupuesto 2022.
Inmediatamente ta bin reaccion di banda di e sindicatonan envolvi, cu ta defende derecho di nan miembronan. Loke ta nan tarea como sindicato, pero den e cuadro aki ta necesario pa puntra ta cual ‘derecho’ nan miembronan tin den overtime sin limite? Acaso no ta asina cu 40 ora extra pa luna ya ta bastante? Banda di e aspecto cu e ta costa placa, tin tambe semper e consideracion di ‘proteccion di e empleado contra su mes’…
Claro cu ta bunita pa hiba luna tras luna dos salario completo cas, mas facil pa paga auto, cas y tur otro cos bunita cu bida ta brinda…, pero esey mester ta un ‘derecho’? Ta riba cual planeta e hendenan aki ta biba? Ademas, gobierno a dicidi di permiti 40 ora pa luna, loke ainda ta haci posible pa aumenta salario cu alrededor di 25%; un bunita suma na nos parecer.
Y pa tur claridad: nos no ta tuma e posicion aki pa defende gobierno, esey nan mes por, manera nos sa expresa mas biaha. Nos ta trece esaki dilanti pasobra porfin, despues di hopi aña di tolera e tipo di desorden aki den gobernacion, gobierno a dicidi di actua. Esaki ta hopi despues cu gobierno a haya un rapport di e consehero segun ley di gobierno di Reino y di Aruba, CAft, cu a haci un bon analisis di e abusonan cu tabata sucede cu overtime den gobernacion. Y si e sindicatonan kier engaña esnan eyfor cu no conoce e situacion di paden, nan por haci esey, pero no ta posible engaña hende cu experiencia den aparato publico, cu conoce di cerca ta con ta organiza e proceso aki di tal forma cu un grupo considerable por beneficia di esaki. Ta dificil pa desmenti cu e abusonan di overtime ta relaciona cu e famoso cancer di AO, cu den gobierno ta como tres biaha mas halto cu den sector priva. Hopi hende AO henter ora ta conveni tur hende, pasobra ‘somebody’ lo mester haci e trabao, toch?
Esaki ta mustra tambe cu e paso cu gobierno a tuma ta bon, pero a laga e duda si a haci esaki solamente pa consideracion financiero, y no pa sanea un asunto cu tin hopi aña putri caba. Si e idea ta pa sanea e situacion, anto ta necesario pa cuminza anda di otro manera cu e fenomeno di ‘dal AO’. Si no ta bin medida mas estricto di control di AO, anto ta tanto tempo e medida aki ta wanta, pasobra e servicionan na vanguardia di e lucha pa e ‘derecho’ aki lo pone gobierno dilanti di par di escogencia hopi fastioso.
Sin embargo, ora bay analiza ta pakico tin tanto hende AO henter ora, ta bin haya sa cu traha den gobierno ta haci hende malo. No ta esnan cu ta probecha tuma AO pa e colega por traha overtime so ta na cas varios biaha pa aña. Tin hende cu en principio ta bon empleado cu ta haya ‘burnout’ genuino, sin cu e situacion laboral ta cambia na nan fabor. Y ta aki nos ta yega na e problema mayor cu tin den gobernacion, cu ta existi bao di cualkier color politico cu ta na mando na cierto momento. Ineficiencia den gobernacion tin varios aspecto. Uno ta cu demasiado hende riba payroll toch no ta logra cumpli cu e tareanan planea of obligatorio. Esey ta trece e contradiccion cu tin trabao ta keda benta sin haci, pero tambe cu tin hende di bon curazon cu ta purba haci mas cu nan por, y ni sikiera ta haya un danki pa esey. Al contrario, ta nan papelnan di promocion ta keda pega, sea na e departamento mes, o na e famoso departamento di recurso humano, cu pa varios motibo lo mester ta e promer pa pasa den un proceso di reforma, pasobra nos no por comprende con gobierno ta bay entama reforma y restructuracion den otro departamentom si e instrumento cu nan mester usa, esun di recurso humano, a logra build up un reputacion solido di ineficiencia y inefectividad.
Por cierto den e dianan aki nan a sali bin dilanti cu un accion positivo di un maneho nobo a base di prestacion, algo di aplaudi, pero cu tabata objeto di lucha mas di 20 aña pasa caba. Spera nan logra, pasobra nos no a tende di ningun cambio di ley ni di manera di traha… Con bo ta bay paga segun prestacion si bo no a cambia nada den e cuadro legal? Tur esaki ta parti di e ‘window dressing’ grandi cu ta tumando lugar actualmente? Reforma ta hopi mas cu presenta pantaya…


text:
ORANJESTAD, 3 Juni, 2022 – Aruba Hotel & Tourism Association (AHATA) a distribui su ‘Hurricane Preparedness Kit 2022’ pa yuda tur compania miembro prepara pa e temporada di horcan.
E temporada di horcan Atlantico 2022 a inicia oficialmente 1 di Juni y lo termina dia 30 di November 2022. A pesar cu Aruba no ta situa den zona di horcan den Caribe, nos no ta completamente afo di peliger y pesey ta hopi importante pa ta prepara. Segun pronostico, e temporada di horcan binidero lo ta uno hopi activo cu e posiblidad di tin 14 – 21 tormenta y posiblemente 6-10 horcan.
E ‘Hurricane Preparedness Kit 2022’di AHATA ta aproba pa Bureau Rampenbesrijding Aruba (BRA) y ta representa un esfuerso pa sostene seguridad na Aruba. Tur 140 compania cu ta miembro di e asociacion a ricibi un copia di e guia y AHATA ta spera cu cada uno lo repasa e documento detayadamente y prepara pa cualkier actividad cu e temporada di horcan Atlantico 2022 por presenta.
Posted on Jun 03, 2022


text:
TÉKNIKONAN DI AQUALECTRA A LOGRA RESOLVÉ MAYORIA STORING KOUSÁ PA MAL WER NO OPSTANTE E RETONAN KU NAN A KONFRONTÁ
TÉKNIKONAN DI AQUALECTRA A LOGRA RESOLVÉ MAYORIA STORING KOUSÁ PA MAL WER
NO OPSTANTE E RETONAN KU NAN A KONFRONTÁ
Willemstad 20 di Sèptèmber 2022 – Téknikonan di Aqualectra, no opstante e retonan ku e tormenta ku ayera djaluna 19 di Sèptèmber a kue Kòrsou di sorpresa, a logra resolvé un gran kantidat di e storingnan ku a surgi debí na maltempu ku bientunan duru i awaseru torensial. Di e 256 storingnan ku a surgi for di 7’or djaluna anochi te ku awe mainta 10’or, Aqualectra a logra solushoná 135. Di e sobrá 121 storing, 19 ta storingnan ku mester trata den mástanan ku ta karga e ret di Aqualectra. Bal menshoná ku Aqualectra no tabatin problema ku produkshon di koriente. Aqualectra, for di ayera nochi no a spar ningún esfuerso pa por reestablesé konekshon pa su klientenan ku a pèrdè koriente a konsekuensha di a mal tempu.
Ta kalkulá ku e último storing lo keda resolvé den 8 pa 10 ora abase di e kantidat di teknikonan ku tin ta traha duru pa reestablesé koriente. Pues Aqualectra lo sigui traha awe durante dia ku e mesun deligensha pa asina pone tur hende bèk riba ret.
E bientu duru ku a surgi a pone ku na hopi sitio entre otro wayanan di koriente a kibra, ophetonan manera palu a kibra i hasta mulina a kai riba wayanan di lus. Banda di esaki, e kantidat grandi di awa a pone ku na hopi kaminda e tera a saturá i konsekuentemente algun masta a lèn. Mester tene kuenta ku ora por ehèmpèl tin un storing na un kabel di alto voltahe, esaki por tuma 1 pa 2 ora pa resolvé. Tin situashon ku ta eksiguí mas tempu, manera por ehèmpel e situashon ku a surgi den área di Boka Sami i Jandoret.
Aki tabata trata di un kabel di alto voltahe ku pa kolmo tabata den mondi i ku mester a usa ekípo pisá pa habri kaminda den mondi pa e trabounan por a tuma lugá. Danki na esfuersonan grandi hasí, awe mainta tur hende den e área aki tabatin koriente bèk.
Aqualectra ke gradisí komunidat pa e komprenshon i indulgensha i lo sigui hasi su esfuerso pa restablesé suministro di koriente kaminda esaki ta nesesario ainda.